John 10 NIV – Yohane 10 AKCB | Biblica\nJohn 10 NIV – Yohane 10 AKCB\n1“Mereka nokware akyerɛ mo Farisifo no se, onipa biara a ɔmfa nguankuw kwan ano na ɔfa ɔkwan foforo so foro kɔ mu no yɛ owifo. 2Onipa a ɔfa ɔkwan ano kɔ mu no ne oguanhwɛfo no. 3Ɔpon no anohwɛfo no bue ɔpon no ma no, na sɛ ɔfrɛ nguan no nso a wɔte ne nne ma ɔde wɔn fi adi. 4Sɛ ɔde wɔn fi adi a, odi nguan no anim na nguan no nso di nʼakyi, efisɛ wɔte ne nne. 5Wɔrenni onipa foforo biara akyi. Na sɛ ɔfrɛ wɔn a wɔremma, efisɛ wɔnte ne nne.” 6Yesu buu wɔn saa bɛ yi nanso nnipa no ante no ase.\n7Yesu ka kyerɛɛ wɔn bio se, “Mereka nokware akyerɛ mo se mene nguannan no ano pon no. 8Wɔn a wodii mʼanim kan no yɛ awifo ne adwowtwafo; ɛno nti nguan no ante wɔn nne anni wɔn akyi. 9Mene ɔpon no. Obiara a ɔnam me so bewura mu no benya nkwa; wobewura mu asan afi adi na wobenya adidibea. 10Owifo ba a, obewia anaasɛ obedi awu anaasɛ ɔbɛsɛe ade. Me de, maba sɛ ɛbɛyɛ a mubenya nkwa a edi mu.\n11“Mene oguanhwɛfo pa no. Oguanhwɛfo pa no ne obi a otumi de ne nkwa to hɔ ma ne nguan. 12Obi a wɔabɔ no paa sɛ ɔnhwɛ nguan so no nyɛ nguan no wura; ɛno nti, sɛ ohu sɛ pataku reba a oguan gyaw nguan no hɔ, na pataku no tow hyɛ nguan no so ma wɔbɔ ahwete. 13Ɔpaani no guan, efisɛ wɔabɔ no paa na nguan no yiyedi mfa ne ho.\n14“Mene oguanhwɛfo pa no. Minim me nguan na me nguan nso nim me, 15sɛnea Agya no nim me na me nso minim Agya no. Masiesie me ho nso sɛ mewu ama nguan no. 16Nguan afoforo bi wɔ hɔ a wɔyɛ me de nanso wonnya mmɛkaa saa nguankuw yi ho ɛ. Ɛsɛ sɛ mede wɔn nso bɛka saa nguankuw yi ho. Wobetie me nne na wɔbɛyɛ nguankuw baako a oguanhwɛfo baako pɛ na ɔhwɛ wɔn so. 17Agya no dɔ me efisɛ masiesie me ho sɛ mede me nkwa bɛto hɔ sɛnea ɛbɛyɛ a daakye me nsa bɛka bio. 18Obiara rentumi nnye me nkwa mfi me nsam. Me ara me pɛ mu na mede bɛma. Mewɔ tumi sɛ mede ma na mewɔ tumi nso sɛ mesan gye bio. Eyi ne nea mʼAgya ahyɛ me sɛ menyɛ no.”\n19Asɛm a Yesu kae no nti, ɛmaa mpaapaemu baa Yudafo no mu. 20Wɔn mu pii kae se, “Ɔwɔ honhommɔne! Nʼadwene mu ka no! Adɛn nti na mutie no?”\n21Afoforo nso kae se, “Onipa a ɔwɔ honhommɔne rentumi nkasa sɛɛ! Ɛbɛyɛ dɛn na obi a ɔwɔ honhommɔne betumi ama onifuraefo ahu ade?”\n22Awɔw bere bi mu a Asɔredandwira duu wɔ Yerusalem no, 23Yesu kɔpasee wɔ asɔredan no mu baabi a wɔfrɛ hɔ se Salomo Abrannaa so. 24Yudafo no betwaa ne ho hyia kae se, “Wobɛma yɛatwɛn akosi da bɛn? Sɛ wone Kristo no a, pae mu ka kyerɛ yɛn.”\n25Yesu ka kyerɛɛ wɔn se, “Maka akyerɛ mo dedaw nanso munnnye me nni. Me nnwuma a menam mʼAgya tumi so yɛ no di me ho adanse, 26nanso munnnye nni, efisɛ monyɛ me nguan. 27Me nguan te me nne, me nso minim wɔn na wodi mʼakyi. 28Mema wɔn nkwa a enni awiei a wɔrenwu da, na obi rentumi nhuam wɔn mfi me nsam. 29MʼAgya a ɔde wɔn maa me no wɔ tumi sen obiara, na obiara rentumi nhuam wɔn mfi me nsam. 30Me ne Agya no yɛ baako.”\n31Yudafo no san tasee abo sɛ anka wɔde rebesiw no. 32Yesu ka kyerɛɛ wɔn se, “Mayɛ nnwuma pa pii a Agya no de hyɛɛ me nsa sɛ menyɛ no ama moahu, na emu nea ɛwɔ he ho nti na mopɛ sɛ musiw me abo yi?”\n33Yudafo no buaa no se, “Ɛnyɛ wo nnwuma pa bi a woayɛ no nti na yɛpɛ sɛ yesiw wo abo, na mmom wʼabususɛm a wokae no nti. Woyɛ onipa desani nso woyɛ wo ho sɛ Onyankopɔn!”\n34Yesu buaa wɔn se, “Wɔakyerɛw wɔ mo ara ankasa mo mmara mu se, Onyankopɔn kae se, ‘Moyɛ anyame.’ 35Ɛno nti sɛ Onyankopɔn nam anyamesɛm a ɛyɛ nokware so frɛ wɔn a Onyankopɔn asɛm baa wɔn nkyɛn no se ‘anyame’ a, 36adɛn na sɛ nea Agya no somaa no baa wiase no ka se, ‘mene Onyankopɔn Ba no’ a muse waka abususɛm? 37Sɛ menyɛ nnwuma a mʼAgya pɛ sɛ meyɛ no de a ɛno de, munnnye me nni. 38Nanso sɛ meyɛ mʼAgya no nnwuma na sɛ munnnye me nni mpo a munnye nnwuma no nni sɛnea ɛbɛyɛ a mubegye adi sɛ Agya no wɔ me mu na me nso mewɔ ne mu.” 39Nkurɔfo no pɛɛ sɛ wɔkyere no bio, nanso wɔantumi.\n40Yesu san twa kɔɔ Yordan agya wɔ faako a Yohane bɔ asu no kɔtenaa hɔ. 41Nnipa bebree kɔɔ ne nkyɛn. Wɔn mu dodow no ara kae se, “Yohane anyɛ anwonwade, nanso biribiara a ɔka faa saa ɔbarima yi ho no yɛ nokware.” 42Nnipa a wɔwɔ hɔ no mu bebree gyee no dii.\nAKCB : Yohane 10


Забур 105 CARS - Nnwom 105 ASCB\n1Ɛda Awurade ase na da ne kɛseyɛ adi.\n2Monto dwom mma no, monto ayɛyie dwom mma no;\n4Momma mo ani nna Awurade ne nʼahoɔden so;\n5Monkae anwanwadeɛ a wayɛ\nne nsɛnkyerɛnneɛ, ne atemmuo a ɔbuiɛ,\n6Ao Abraham mma, Onyankopɔn ɔsomfoɔ,\n7Ɔyɛ Awurade, yɛn Onyankopɔn.\nasɛm a ɔhyɛ maa awoɔ ntoantoasoɔ apem no,\n9apam a ɔne Abraham yɛeɛ no\n11Ɔkaa sɛ, “Mede Kanaan asase no bɛma wo\n12Ɔkaa yei ɛberɛ a na wɔnnɔɔso,\n13Wɔfirii aman so kɔɔ aman so;\nwɔn enti, ɔkaa ahene anim sɛ:\n16Ɔmaa ɛkɔm baa asase no so\nna ɔsɛee akwan a wɔfa so nya wɔn aduane nyinaa;\n18Wɔde mpokyerɛ guu ne nan,\nna wɔde dadeɛ nkɔnsɔnkɔnsɔn hyɛɛ ne kɔn,\n19kɔsii sɛ deɛ ɔhyɛɛ ho nkɔm no baa mu,\nkɔsii sɛ Awurade asɛm no daa no adi sɛ ɔyɛ nokwafoɔ.\n20Afei, ɔhene no soma ma wɔkɔgyaa no;\naman no sodifoɔ gyaa no.\n21Ɔyɛɛ no ne fiefoɔ so wura,\ndeɛ ɔwɔ nyinaa sodifoɔ,\n22sɛ ɔnkyerɛ ne mmapɔmma deɛ ɔpɛ\nna ɔnkyerɛ ne mpanimfoɔ nyansa.\n23Afei, Israel kɔɔ Misraim;\n24Awurade maa ne nkurɔfoɔ ase dɔreeɛ;\nɔyɛɛ wɔn bebree dodo maa wɔn atamfoɔ,\n25wɔn a ɔdanee wɔn akoma sɛ wɔntane ne nkurɔfoɔ\nna wɔmpam nʼasomfoɔ tiri so.\n26Ɔsomaa ne ɔsomfoɔ Mose,\nne Aaron a na wayi noɔ no.\n27Wɔyɛɛ ne nsɛnkyerɛnneɛ nwanwasoɔ wɔ wɔn mu,\nnʼanwanwadeɛ wɔ Ham asase so.\n28Ɔsomaa esum, na ɔmaa asase duruu sum\nɛfiri sɛ na wɔate nʼasɛm no so atua.\n29Ɔmaa wɔn nsuo nyinaa danee mogya,\nnam so kumm emu mpataa.\nna wɔhyɛnee ɔman no sodifoɔ mpia mu.\n31Ɔkasaeɛ, na nwansena bebree\n32Ɔmaa wɔn osutɔ danee ampariboɔ\nna ɔbubuu ɔman no so nnua pasaa.\n34Ɔkasaeɛ, na ntutummɛ baeɛ\nmmɛbɛ a wɔntumi nkan wɔn;\n35wɔwee nhahammono biara a ɛwɔ wɔn asase no so,\nna wɔdii wɔn mfuo so nnuane.\n36Afei ɔkunkumm wɔn asase so mmakan nyinaa,\nwɔn mmarimayɛ mu aba a ɛdi ɛkan nyinaa.\n37Ɔyii Israelfoɔ, a wɔso dwetɛ ne sikakɔkɔɔ,\nfirii wɔn mmusuakuo mu a obiara ho antɔ kyima.\n38Misraim ani gyeeɛ ɛberɛ a wɔkɔeɛ,\nɛfiri sɛ na Israelfoɔ ho hu atɔ wɔn so.\n39Ɔtrɛɛ omununkum mu kataa wɔn so,\nna ɔde ogya maa wɔn, sɛ ɛnyɛ hann anadwo.\n40Wɔbisaeɛ, na ɔbrɛɛ wɔn mmoko.\nƆmaa ɔsoro aduane mee wɔn.\n41Ɔbuee ɔbotan mu maa nsuo firii mu baeɛ;\nna ɛtenee wɔ ɛserɛ no so sɛ asubɔnten.\n42Ɔkaee ne bɔhyɛ kronkron bi a\nɔhyɛɛ ne ɔsomfoɔ Abraham no.\n43Ɔyii ne nkurɔfoɔ maa wɔn ani gyeeɛ.\nWɔn a wapa wɔn no dii ahurisie;\nna deɛ ebinom abrɛ anya no bɛyɛɛ wɔn agyapadeɛ\n45na wɔahwɛ nʼahyɛdeɛ\nMonyi Awurade ayɛ.\nASCB : Nnwom 105


Sɛnea Wubetumi Ayɛ Agya Pa: Bible Nnyinasosɛm Anum\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Georgian German Greek Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Lithuanian Malagasy Norwegian Oromo Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Shona Slovak Slovenian Spanish Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Xhosa Zulu\n“Mfomso bɛn na midii?” Asɛmmisa yi haw Michael * a ofi South Africa paa. Ɛmfa ho mmɔden a ɔbɔe sɛ ɔbɛyɛ agya pa no, bere biara a obedwen ne babarima a wadi mfe 19 a wagye nsam ho no, obu ne ho fɔ.\nNanso, ɛte sɛ nea nneɛma akɔ yiye ama Terry a ɔwɔ Spain no. Ne babarima, Andrew, ka sɛ: “Nneɛma a mekae sɛ me papa yɛ maa me wɔ me mmofraase ne sɛ, na ɔkenkan ade kyerɛ me, ɔne me di agoru, na na ɔne me nkutoo tutu akwan kɔ mmeae bi kogye yɛn ani. Ɔmaa adesua yɛɛ anika.”\nNokwarem no, sɛ́ obi bɛyɛ agya pa no nna fam. Nanso nnyinasosɛm atitiriw bi wɔ hɔ a ebetumi aboa. Agyanom pii ahu sɛ sɛ wɔne wɔn mmusua de nyansa a ɛwɔ Bible mu no yɛ adwuma a, ɛboa wɔn. Momma yensusuw Bible mu afotu a mfaso wɔ so a ebetumi aboa agyanom no bi ho.\n1. Nya Bere Ma W’abusua\nSɛ́ agya no, dɛn na woyɛ ma wo mma hu sɛ wɔsom bo ma wo? Ɛwom, nneɛma pii wɔ hɔ a woyɛ ma wo mma, a ebi ne sɛ, wonya nea wobedi ne baabi a wɔde wɔn ti bɛto. Sɛ wo mma ho nhia wo a, anka worenyɛ saa nneɛma yi nyinaa. Nanso ne nyinaa akyi no, sɛ woannya bere pii amma wɔn a, wɔbɛte nka sɛ nneɛma afoforo a egye wo bere, te sɛ w’adwuma, wo nnamfo, anaa nneɛma a wode gyigye w’ani no som bo ma wo sen wɔn.\nBere bɛn na ɛsɛ sɛ agya fi ase nya bere ma ne mma? Ɛna no fi ase ne ne ba nya abusuabɔ bere a abofra no wɔ yafunu mu no. Akokoaa a ɔhyɛ yafunu mu no tumi te asɛm bere a wadi bɛyɛ adapɛn 16. Saa bere no ara mu no, agya no nso betumi afi ase ne ne ba no anya abusuabɔ soronko yi bi. Obetumi atie sɛnea abofra no koma rebɔ, sɛnea ɔkeka ne ho, na obetumi akasa akyerɛ no, ato dwom ama no.\nBible Nnyinasosɛm: Bere a na wɔrekyerɛw Bible no, mmarima nso boae ma wɔtetee wɔn mma. Wɔhyɛɛ agyanom nkuran sɛ wonnya bere pii mma wɔn mma sɛnea Bible mu asɛm a ɛwɔ Deuteronomium 6:6, 7, ma yehu no. Ɛka sɛ: “Na ma asɛm a mereka akyerɛ wo nnɛ yi nna wo koma so; na fa dua wo ba komam na ka ho asɛm bere a wote wo fie, bere a wonam kwan so, bere a woda hɔ, ne bere a woasɔre.”\n2. Agya Pa Tɔ Ne Bo Ase Tie Ne Mma\nMmu no fɔ, tɔ wo bo ase tie no\nSɛ wo ne wo mma nkɔmmɔbɔ betu mpɔn a, ɛsɛ sɛ wotɔ wo bo ase tie wɔn. Ɛsɛ sɛ wusua sɛ wubetie wɔn a womma nea wɔreka no nhaw wo.\nSɛ wo mma nya adwene sɛ wo bo betumi afuw ntɛm na ebia wobɛka wɔn anim bere a wɔpɛ sɛ wɔka wɔn komam asɛm kyerɛ wo a, wɔbɛka wɔn nsɛm ahyɛ. Nanso sɛ wotɔ wo bo ase tie wɔn a, ɛbɛkyerɛ sɛ wɔn ho hia wo ankasa. Wɔn nso bɛpɛ sɛ wɔda wɔn atirimsɛm ne sɛnea wɔte nka nyinaa adi akyerɛ wo.\nBible Nnyinasosɛm: Wɔahu sɛ Bible mu nyansa a wɔde di dwuma no tumi boa wɔ asetena mu nneɛma pii mu. Sɛ nhwɛso no, Bible ka sɛ: “Obiara nyɛ ntɛm ntie asɛm, ɔnyɛ nyaa nkasa, na ɔnyɛ nyaa mfa abufuw.” (Yakobo 1:19) Agyanom a wɔde Bible mu nnyinasosɛm yi di dwuma no tumi ne wɔn mma di nkitaho yiye.\n3. Fi Ɔdɔ Mu Fa Nteɛso Ma Na Kamfo Wɔn\nSɛ mpo wo ba ma wohaw anaa wo bo fuw, na ɛsɛ sɛ woteɛ ne so a, ɛsɛ sɛ woma abofra no hu sɛ worepɛ no yiye. Nteɛso no betumi ayɛ afotu, ateɛteɛ, ntetee, ne asotwe a ɛfata a wode bɛma.\nBio nso, sɛ agya taa kamfo ne mma a, ɛyɛ mmerɛw ma mmofra no sɛ wobegye ne nteɛso atom. Tete abebusɛm bi ka sɛ: “Asɛm a wɔka wɔ bere a ɛfata mu no te sɛ sika aduaba a egu dwetɛ anwenne mu.” (Mmebusɛm 25:11) Sɛ wokamfo abofra a, ɛboa no ma ɔda suban pa adi. Sɛ awofo ma wɔn mma hu sɛ wɔsom bo a, ɛhyɛ mmofra no nkuran. Agya a ɔkamfo ne mma no boa ma wonya ahotoso na ɛkanyan wɔn ma wɔbɔ mmɔden sɛ wɔbɛyɛ nea ɛteɛ bere nyinaa.\nBible Nnyinasosɛm: “Agyanom, monnhyɛ mo mma abufuw na wɔn abam ammu.”—Kolosefo 3:21.\n4. Da Obu ne Ɔdɔ Adi Kyerɛ Wo Yere\nSɛnea agya ne ne yere di nsɛm no betumi anya mmofra no so nkɛntɛnso. Mmofra ntetee ho animdefo bi kae sɛ: “Ade a eye sen biara a agya bi betumi ayɛ ama ne mma ne sɛ ɔbɛkyerɛ obu ama wɔn maame. . . . Agya ne ɛna a wɔma wɔn mma hu sɛ wɔwɔ obu ma wɔn ho no, ma wɔn mma no nya akomatɔyam.”—The Importance of Fathers in the Healthy Development of Children. *\nBible Nnyinasosɛm: “Okununom, monkɔ so nnɔ mo yerenom . . . Nanso sɛ́ ankorankoro no, mo mu biara nnɔ ne yere sɛ ne ho.”—Efesofo 5:25, 33.\n5. Fa Onyankopɔn Nyansa a Mfaso wɔ So no Yɛ Adwuma\nAgyanom a wofi komam dɔ Onyankopɔn no betumi ama wɔn mma anya agyapade a ɛsom bo—abusuabɔ a emu yɛ den a wɔne wɔn soro agya no benya.\nAntonio a ɔyɛ Yehowa Ɔdansefo no de mfe pii yɛɛ adwumaden de tetee mma baasia. Akyiri yi, ne nsa kaa krataa yi fii ne mmabea no mu biako hɔ: “Agya Pa, mepɛ sɛ meda wo ase sɛ wotetee me ma medɔɔ Yehowa Nyankopɔn, me yɔnko, ne m’ankasa ho—kyerɛ sɛ, mayɛ obi a otumi ne obiara bɔ. Woma mihui sɛ wodɔ Yehowa, na wodwen me ho ankasa. Paapa, meda wo ase sɛ wode Yehowa dii kan wɔ w’asetenam na wubuu yɛn sɛ akyɛde a efi Onyankopɔn hɔ!”\nBible Nnyinasosɛm: “Fa wo koma nyinaa ne wo kra nyinaa ne w’ahoɔden nyinaa dɔ Yehowa wo Nyankopɔn. Na ma asɛm a mereka akyerɛ wo nnɛ yi nna wo koma so.”—Deuteronomium 6:5, 6.\nƐda adi pefee sɛ, nneɛma anum yi akyi no, pii wɔ hɔ a ɛsɛ sɛ obi yɛ sɛ agya. Nokwasɛm ankasa ne sɛ, wobɔ mmɔden biara sɛ wobɛyɛ agya pa mpo a, worentumi nyɛ biribiara pɛpɛɛpɛ. Nanso sɛ woda ɔdɔ adi na wobɔ mmɔden de nnyinasosɛm ahorow yi di dwuma na wokari pɛ a, wubetumi ayɛ agya pa. *\n^ nky. 3 Wɔasesa edin ahorow a ɛwɔ asɛm yi mu no bi.\n^ nky. 19 Sɛ agya no nna so nware ne mma no maame mpo a, ɛbɛyɛ papa sɛ ɔde nidi ne obu bɛma no, na abusuabɔ pa atena mmofra no ne wɔn maame ntam.\n^ nky. 25 Sɛ wopɛ abusua asetena ho akwankyerɛ pii a, hwɛ Nea Ɛde Abusua mu Anigye Ba nhoma no mu, na wubetumi ahu nso wɔ Intanɛt so wɔ www.jw.org.\nAgya Pa Nya Bere Ma Ne Mma\nSylvan a ofi Barbados no yɛ ofirikafo a ɔka bɔs wɔ New York City. Ɔne ne yere ne ne mma baasa a wɔyɛ mmabun na ɛte. Sylvan nni ne ho adagyew koraa. Ofi adwuma ase awiabere kosi ahemadakye nnɔnabiɛsa anaa nnɔnnan. Ɔnkɔ adwuma Yawda ne Fida, nanso Memeneda ne Kwasida anadwo de, ɔyɛ adwuma. Ne nyinaa akyi no, onya bere ma ne mma no.\nSylvan ka sɛ, “Ɛyɛ den de, nanso mebɔ me ho mmɔden. Ɛsɛ sɛ minya adagyew ne me mma no mu biara susuw ne kokoam nsɛm ho. Mayi Yawda awia asi hɔ ama ɔpanyin no bere a wafi sukuu aba no. Sɛ edu Fida a, me ne adantam no hyia. Na kaakyire no de, Kwasida anɔpa na me ne no hyia.”\nNea Mmofra Pɛ wɔ Wɔn Agyanom Ho\n“Ɔne me di agoru na ɔkenkan ade kyerɛ me anadwo biara.”—Sierra, wadi mfe 5.\n“Yetumi ne no di agoru pii, na bere a yɛredi agoru no, otumi ka sɛ, ‘Eye, bere aso sɛ yesiesie ha.’ Ɛtɔ bere bi nso a, bere a yegu so reyɛ adwuma bi no, ogyae na ɔka sɛ, ‘Afei bere aso sɛ yedi agoru.’”—Michael, wadi mfe 10.\n“Me papa mfaa n’adwuma anaa nneɛma a ɔde gyigye n’ani nyii ne ho ano da. Ɔboa me maame wɔ fie daa. Seesei mpo, ogu so ara ne me maame nyinaa noa aduan, ɔhohoro nkyɛnsee mu, ɔboa ma wosiesie fie, ɔdɔ me maame, na ɔnyɛ no basabasa.”—Andrew, wadi mfe 32.


M’ani Nnye Sukuu Ho | Mmabun\nKENKAN WƆ Abkhaz Afrikaans Albanian American Sign Language Amharic Arabic Arabic (Lebanon) Armenian Azerbaijani Azerbaijani (Cyrillic) Bashkir Brazilian Sign Language Bulgarian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Haitian Creole Hausa Hebrew Hiligaynon Hindi Hungarian Iban Igbo Iloko Indonesian Isoko Italian Japanese Kachin Kikongo Kinyarwanda Kirundi Korean Latvian Lingala Lithuanian Macedonian Malagasy Malay Malayalam Maltese Mexican Sign Language Moore Myanmar Norwegian Oromo Ossetian Papiamento (Curaçao) Polish Portuguese Portuguese (Portugal) Punjabi Romanian Russian Russian Sign Language Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tiv Tsonga Tswana Turkish Turkmen Twi Ukrainian Umbundu Vietnamese Xhosa Yoruba Zulu\nAudio Baabi a wubetumi atwe nneɛma abɔ atie Na Sɛ Minhu Sukuu So Mfaso Ɛ?\nNea ɛbɛboa wo ni\nNya adesua ho adwempa. Bɔ mmɔden hu sɛnea ɛbɛboa wo daakye. Nea wusua wɔ sukuu no, seesei de, ebia ɛnyɛ ne nyinaa na wubehu mfaso a ɛwɔ so. Nanso nneɛma ahorow ahorow a wusua wɔ sukuu no betumi abue w’adwenem na woate nneɛma a atwa wo ho ahyia no ase yiye. Ɛbɛboa wo ama ‘woayɛ biribiara ama nnipa ahorow nyinaa,’ na ama woatumi ne nnipa a wofi mmeaemmeae akasa. (1 Korintofo 9:22) Sukuu ammoa wo koraa no, ɛbɛma woatumi asusuw nsɛm ho yiye. Wei yɛ biribi a ɛbɛboa wo daakye.\nWorekɔ sukuu a, ɛte sɛ nea woreyi kwan ato kwae bi mu—ɔkwan na woreyi ato kwae mu oo, worekɔ sukuu oo, emu biara no, gye sɛ wowɔ nnwinnade a ɛfata\nNya wo kyerɛkyerɛni ho adwempa. Sɛ wote nka sɛ wo kyerɛkyerɛni ho nyɛ anika a, mfa w’adwene nsi ne so, mmom fa w’adwene si nea ɔrekyerɛ no so. Kae sɛ, nea wo kyerɛkyerɛni no rekyerɛ wo no, ebia wakyerɛ sukuufo foforo saa ade no ara mpɛn pii anaa mpɛn ɔhaha pii mpo. Enti ebetumi aba sɛ ahokeka a odii kan de kyerɛɛ ade a woresua seesei no, ɛnyɛ mmerɛw mma no sɛ ɔbɛkɔ de saa ahokeka koro no ara akyerɛ ade.\nNyansahyɛ bi ni: Nea ɔrekyerɛ no, yɛ ho kyerɛwtohɔ. Sɛ wonte biribi ase a, fa obu bisa no ma ɔnkyerɛkyerɛ wo mu. Afei ma w’ani nnye nea ɔrekyerɛ no ho.\nNya nea wutumi yɛ ho adwempa. Sɛ wowɔ ɔdom akyɛde bi a wunnya nhui a, sukuu betumi ama woahu. Paul kyerɛw kɔmaa Timoteo sɛ: ‘Onyankopɔn akyɛde a wunyae no, hyɛ mu gya.’ (2 Timoteo 1:6) Nea ɛwom ne sɛ, na Timoteo anya honhom kronkron akyɛde bi. Nanso na ehia sɛ ɔyɛ saa “akyɛde” no ho adwuma na anna hɔ ansɛe kwa. Nokwasɛm ne sɛ, Onyankopɔn amfa nhomanim ammɔ yɛn tẽẽ. Nanso obiara wɔ ne dom akyɛde; wo nso wo de yɛ soronko. Ebia na wobɔ mmɔden wɔ biribi mu a wunnim. Sukuu betumi aboa wo ama woahu na woayere wo ho ayɛ no yiye.\nShare Share Na Sɛ Minhu Sukuu So Mfaso Ɛ?


SƐ OBI wɔ hɔ a otie mpaebɔ a, ɛnde na ɔbɛyɛ Ɔbɔadeɛ nso. Ɛnyɛ nea ɔbɔɔ nnipa adwene no a, hena bio na obetumi ahu nea ɛwɔ wo tirim? Hena bio na obetumi atie mpaebɔ na wama adesamma nea wohia? Nanso ebia wubebisa sɛ, ‘Nyansa wom sɛ yebegye adi sɛ Ɔbɔadeɛ bi wɔ hɔ anaa?’\nNnipa pii adwene yɛ wɔn sɛ, sɛ obi ka sɛ ogye Ɔbɔadeɛ di a, na ɛkyerɛ sɛ onnye ɛnnɛ nyansahu ntom. Nanso sɛ obi gye Onyankopɔn di a, ɛnkyerɛ sɛ ɔrentumi nnye nyansahu ntom. Ma yɛnhwɛ nea edidi so yi.\n◼ Nnansa yi, wobisabisaa nyansahu ho abenfo 1,646 nsɛm wɔ suapɔn akɛse 21 mu wɔ United States, na wohui sɛ, sɛ woyi abenfo no baasa biara a, emu biako pɛ na ɔkae sɛ “minnye Onyankopɔn nni.”\nNea ɛte ankasa ne sɛ nyansahufo dodow bi gye di sɛ Onyankopɔn wɔ hɔ.\nAdanse a Ɛkyerɛ sɛ Ɔbɔadeɛ Bi Wɔ Hɔ\nSo ɛsɛ sɛ yegye di sɛ mpaebɔ Tiefo bi wɔ hɔ bere a yɛnte ase? Dabida. Ebinom taa ka sɛ, ‘Yɛnte ase nso yegye di.’ Nanso ɛnyɛ saa na gyidi kyerɛ. Bible kyerɛkyerɛ gyidi mu sɛ “nneɛma a yenhu ho adanse a ɛda adi pefee.” (Hebrifo 11:1) Nkyerɛase foforo ka sɛ gyidi “ma yegye tom sɛ nneɛma bi a yɛmfa yɛn ani nhu wɔ hɔ ampa.” (The New English Bible) Sɛ nhwɛso no, wuntumi mfa w’ani nhu mframa, nanso mframa tumi hinhim nnua ne ade, enti yenim sɛ ɛwɔ hɔ. Saa ara nso na yentumi nhu mpaebɔ Tiefo no, nso yetumi hwɛ adanse a ɛwɔ hɔ no ma yegye di sɛ ɔwɔ hɔ.\nƐhe na yebetumi anya adanse a ɛkyerɛ sɛ Onyankopɔn wɔ hɔ? Yɛnhwɛ nneɛma a atwa yɛn ho ahyia no. Bible ka sɛ: “Nokwarem no, ofie biara obi na osi, na nea ɔyɛɛ nneɛma nyinaa ne Onyankopɔn.” (Hebrifo 3:4) Saa asɛm no, wugye di sɛ ɛtɔ asom? Sɛ wohwɛ sɛnea biribiara ahyehyɛ pɛpɛɛpɛ wɔ amansan yi mu ne sɛnea onipa amemene te, na wudwinnwen sɛnea ebia nkwa bae ho a, ɛma wuhu sɛ ɛbɛyɛ sɛ tumi bi wɔ hɔ a ɛkyɛn onipa tumi. *\nNanso ɛnyɛ abɔde nkutoo na ɛma yehu sɛ Onyankopɔn wɔ hɔ. Sɛ yɛpɛ sɛ yehu sɛ Onyankopɔn wɔ hɔ ampa na sɛ yɛde yɛn nhwehwɛmu no gyina abɔde nkutoo so a, ɛte sɛ nea yɛwɔ dan mu na yɛte obi nan ase wɔ abɔnten. Yenim sɛ obi wɔ abɔnten hɔ de, nanso yennim nipa ko. Sɛ yebehu nipa ko pɔtee a, gye sɛ yebue pon no ansa. Ɛsɛ sɛ yɛyɛ biribi a ɛte saa ansa na yɛatumi ahu Ɔbɔadeɛ no.\nBible no na ebetumi abue kwan ama yɛanya Onyankopɔn ho nimdeɛ. Sɛ wubue mu na wohwɛ nkɔmhyɛ a ɛwom no bi ne sɛnea aba mu no a, wubenya adanse a ɛkyerɛ sɛ Onyankopɔn wɔ hɔ. * Nea ɛkyɛn saa ne sɛ, sɛnea Onyankopɔn ne nnipa adi no ma yehu sɛnea mpaebɔ Tiefo no te.\nMpaebɔ Tiefo no Te Dɛn?\nBible no ma yehu sɛ mpaebɔ Tiefo no yɛ obi ankasa a wubetumi ahu sɛnea ɔte. Sɛ ɔnyɛ obi a ɔwɔ hɔ ankasa a, anka ɔrentumi ntie yɛn asɛm na ɔrentumi nte yɛn ase nso. Ɛyɛ awerɛkyekye sɛ yehu saa asɛm yi wɔ Bible mu: “O mpaebɔ Tiefo, wo nkyɛn na ɔhonam nyinaa bɛba.” (Dwom 65:2) Otie wɔn a wofi gyidi mu bɔ no mpae no. Ɔwɔ din nso. Bible ka sɛ: “Yehowa ne amumɔyɛfo ntam kwan ware, na treneefo mpaebɔ de otie.”—Mmebusɛm 15:29.\nYehowa wɔ atenka. Ɔyɛ “ɔdɔ . . . Nyankopɔn” na wɔsan frɛ no “anigye Nyankopɔn.” (2 Korintofo 13:11; 1 Timoteo 1:11) Ná bɔne a ɛrekɔ so tete no haw no paa, na Bible ka ho asɛm sɛ: “Odii awerɛhow ne komam.” (Genesis 6:5, 6) Adwene a nkurɔfo anya sɛ Onyankopɔn de amanehunu ba nnipa so de sɔ wɔn hwɛ no nyɛ nokware. Bible ka sɛ: “Ɛmpare nokware Nyankopɔn sɛ ɔbɛyɛ bɔne.” (Hiob 34:10) Nanso ebia wubebisa sɛ, ‘Sɛ Onyankopɔn yɛ ade nyinaa so Tumfoɔ a ɔbɔɔ biribiara a, adɛn nti na ɔma amanehunu kɔ so?’\nYehowa de hokwan ama yɛn sɛ yetumi kyerɛ nea yɛpɛ, na ɛno ma yehu sɛnea Onyankopɔn te. Ɛnyɛ yɛn dɛ sɛ yetumi bɔ yɛn bra sɛnea yɛpɛ anaa? Nanso nea ɛhaw adwene ne sɛ nnipa pii de saa hokwan no yɛ nneɛma a ɛmfata de amanehunu brɛ wɔn ho ma ebi ka afoforo nso. Asɛmmisa bi a ɛsɛ sɛ yedwen ho yiye paa ne sɛ: Ɛbɛyɛ dɛn na Onyankopɔn atumi ayi amanehunu afi hɔ a onnye yɛn pɛ mfi yɛn nsam? Ɛno na yɛbɛka ho asɛm wɔ asɛm a edi hɔ no mu.\n^ nky. 8 Sɛ wopɛ sɛ wuhu adanse pii a ɛkyerɛ sɛ Onyankopɔn wɔ hɔ a, hwɛ nhoma a wɔato din The Origin of Life—Five Questions Worth Asking ne Is There a Creator Who Cares About You? Yehowa Adansefo na wotintim nhoma abien no nyinaa.\n^ nky. 10 Yehowa Adansefo atintim nhoma abien bi a wɔato din Amansan Nhoma ne The Bible—God’s Word or Man’s? Ebetumi aboa wo ama woahwehwɛ adanse a ɛkyerɛ sɛ Onyankopɔn na ɔmaa nnipa kyerɛw Bible no.\n[Kratafa 5 adaka]\nNyamesom Nti na W’adwene Nsi Wo Pi Anaa?\nAwerɛhosɛm ne sɛ nyamesom na ama nnipa adwene nsi wɔn pi sɛ mpaebɔ Tiefo mmɔborɔhunufo bi wɔ hɔ. Sɛnea nyamesom de ne ho awurawura akodi ne awudisɛm mu, na wɔama kwan ma wɔyɛ mmofra basabasa no ama ebinom a wɔbɔ mpae mpo aka sɛ, “Minnye nni sɛ Onyankopɔn wɔ hɔ.”\nAdɛn nti na nyamesom taa piapia nnipa ma wodi bɔne? Nea ɛwom ara ne sɛ, nnipabɔnefo redi bɔne wɔ nyamesom din mu. Bible hyɛɛ nkɔm sɛ nkurɔfo de Kristosom bɛkata wɔn ani adi bɔne. Ɔsomafo Paulo ka kyerɛɛ Kristofo mpanyimfo sɛ: “Mo ara mo mu na mmarima bɛsɔre akasa akyinkyim nsɛm de atwe asuafo no adi wɔn akyi.”—Asomafo Nnwuma 20:29, 30.\nOnyankopɔn kyi atorosom. Onyankopɔn Asɛm Bible ka sɛ “wɔn a wɔakunkum wɔn asase so nyinaa mogya” gu atorosom tiri so. (Adiyisɛm 18:24) Esiane sɛ atorosom nkyerɛ nkurɔfo nokware Nyankopɔn no ho nokwasɛm nti, Onyankopɔn a ɔyɛ ɔdɔ no ani so no, wodi mogya ho fɔ.—1 Yohane 4:8.\nNnipa a atorosom ma wohu amane no, wɔn asɛm yɛ mpaebɔ Tiefo no mmɔbɔ. Ɔdɔ a Onyankopɔn wɔ ma adesamma nti, ɛrenkyɛ ɔnam Yesu so bebu nyamesomfo nyaatwomfo no nyinaa atɛn. Yesu kae sɛ: “Ɛda no, nnipa bebree bɛka akyerɛ me sɛ, ‘Awurade, Awurade, yɛanhyɛ nkɔm wo din mu?’ . . . Ɛnna afei mɛpae mu aka akyerɛ wɔn sɛ: Minnim mo da! Mumfi me so nkɔ, mo a moyɛ mmaratode.”—Mateo 7:22, 23.\nShare Share Hena Ne Mpaebɔ Tiefo?\nw12 7/1 kr. 4-6


Genesis 42 | Intanɛt So Bible| Wiase Foforɔ Nkyerɛaseɛ\nYosef nuanom kɔɔ Egypt (1-4)\nYosef ne ne nuanom hyiae, na ɔsɔɔ wɔn hwɛe (5-25)\nNe nuanom san kɔɔ Yakob nkyɛn (26-38)\n42 Bere a Yakob tee sɛ aduan* wɔ Egypt no,+ ɔka kyerɛɛ ne mma no sɛ: “Adɛn na motete hɔ na obiara rehwɛ ne yɔnko anim yi?” 2 Na ɔtoaa so sɛ: “Mate sɛ aduan wɔ Egypt. Monkɔ hɔ nkɔtɔ bi mmra sɛnea ɛbɛyɛ a yɛbɛtena ase, anyɛ saa a yebewuwu.”+ 3 Enti Yosef nuanom du+ siim kɔɔ Egypt sɛ wɔrekɔtɔ aduan. 4 Nanso Yosef nua Benyamin+ de, Yakob amma wankɔ bi, efisɛ ɔkae sɛ: “Anhwɛ a, na asiane bi akɔto no.”+ 5 Enti Israel mma no kɔɔ Egypt sɛ wɔrekɔtɔ aduan, na wɔne ebinom boom kɔe, efisɛ na ɔkɔm no adu Kaanan asaase so.+ 6 Ná Yosef ne asaase no so panyin.+ Ɔno na na ɔtɔn aduan ma asaase sofo nyinaa.+ Enti Yosef nuanom bae bɛkotow no de wɔn anim butubutuw fam.+ 7 Bere a Yosef ani bɔɔ ne nuanom so no, ntɛm ara na ohuu wɔn, nanso wamma wɔanhu onipa ko a ɔyɛ.+ Enti opoopoo n’ani kyerɛɛ wɔn bisaa wɔn sɛ: “Ɛhe na mufi?” Ɛnna wobuae sɛ: “Yefi Kaanan asaase so, na yɛrebɛtɔ aduan.”+ 8 Yosef huu ne nuanom, nanso wɔn de, wɔanhu no. 9 Ɛhɔ ara na Yosef kaee dae a ɔso faa wɔn ho no,+ na ɔka kyerɛɛ wɔn sɛ: “Moyɛ akwansrafo!* Moaba asaase yi so sɛ morebɛhwɛ baabi a mofa a, mubenya yɛn!”* 10 Ɛnna wɔka kyerɛɛ no sɛ: “Me wura, ɛnte saa; mmom wo nkoa aba sɛ wɔrebɛtɔ aduan. 11 Yɛn nyinaa yɛ papa baako mma. Yɛnyɛ nnipabɔnefo. Wo nkoa nyɛ akwansrafo.” 12 Nanso ɔka kyerɛɛ wɔn sɛ: “Moboa! Moaba asaase yi so sɛ morebɛhwɛ baabi a mofa a, mubenya yɛn!” 13 Ɛnna wɔkae sɛ: “Wo nkoa yɛ anuanom 12.+ Yɛyɛ papa baako mma,+ na ɔwɔ Kaanan asaase so; yɛn nua kumaa no wɔ yɛn papa nkyɛn,+ na nea ɔka ho no nni hɔ bio.”+ 14 Nanso Yosef ka kyerɛɛ wɔn sɛ: “Ɛno ara na maka no, ‘Moyɛ akwansrafo!’ 15 Nea mede bɛsɔ mo ahwɛ ni: Farao te ase yi, moremfi ha nkɔ gye sɛ mo nua kumaa no aba ha.+ 16 Momma mo mu baako nkɔfa mo nua no mmra; mo a moaka no de, merennyaa mo. Ɛno na yɛde behu sɛ nea moreka no yɛ nokware anaa. Anyɛ saa a, ɛnde Farao te ase yi, yebebu mo akwansrafo.” 17 Ɛnna ɔde wɔn nyinaa guu afiase nnansa. 18 Ne nnansa so no, Yosef ka kyerɛɛ wɔn sɛ: “Misuro Onyankopɔn, enti mepɛ sɛ moyɛ eyi na moanya mo ti adidi mu. 19 Sɛ monyɛ nnipabɔnefo a, momma mo mu baako nka afiase ha, na mo a moaka no mfa aduan nkɔma mo fifo a wɔredi kɔm no.+ 20 Mokɔ a, momfa mo nua kumaa no mmɛkyerɛ me na minhu sɛ asɛm a moaka no yɛ nokware, na moanwu.” Na wɔyɛɛ no saa. 21 Afei wɔkeka kyerɛɛ wɔn ho sɛ: “Ampa ara, nea yɛde yɛɛ yɛn nua no ho asotwe na ɛreba yɛn so yi,+ efisɛ yehui sɛ ɔwɔ ahoyeraw mu,* nanso bere a ɔsrɛe sɛ yenhu no mmɔbɔ no yɛantie. Ɛno nti na yɛrehu amane yi.” 22 Ɛnna Ruben ka kyerɛɛ wɔn sɛ: “Manka ankyerɛ mo sɛ monnyɛ abofra no bɔne, ɛnna moantie?+ Ne mogya ho akontaa na afei yɛrebu yi.”+ 23 Nanso na wonnim sɛ Yosef te nea wɔreka no nyinaa, efisɛ sɛ wɔne no kasa a, obi na ɔkyerɛ ase ma no. 24 Ɛnna ofii wɔn nkyɛn kosui.+ Bere a ɔsan bae ne wɔn bɛkasae no, oyii Simeon fii wɔn mu+ na ɔkyekyeree no wɔ wɔn anim.+ 25 Afei Yosef kae sɛ n’asomfo no mfa aduan nhyɛ obiara kotoku ma, wɔmfa obiara sika nhyɛ ne kotoku mu, na wɔmma wɔn akwansoduan. Na wɔyɛɛ saa maa wɔn. 26 Enti wɔhyehyɛɛ aduan no wɔ wɔn mfurum so, na wofii hɔ kɔe. 27 Bere a woduu ahomegyebea a wɔn mu baako san ne kotoku sɛ ɔrema n’afurum aduan no, ohui sɛ ne sika no hyɛ ne kotoku mu. 28 Ɛnna ɔka kyerɛɛ ne nuanom sɛ: “Wɔde me sika asan ama me; monhwɛ sɛ ɛhyɛ me kotoku mu!” Afei wɔn koma tui, na wɔde ahopopo ka kyerɛɛ wɔn ho sɛ: “Dɛn na Onyankopɔn ayɛ yɛn yi?” 29 Bere a wokoduu wɔn papa Yakob nkyɛn wɔ Kaanan asaase so no, wɔkaa nea ɛtoo wɔn nyinaa kyerɛɛ no sɛ: 30 “Ɔpanyin a ɔhwɛ asaase no so no poopoo n’ani kyerɛɛ yɛn,+ na ɔbɔɔ yɛn sobo sɛ yɛyɛ akwansrafo a yɛrebɛhwehwɛ asaase no so. 31 Nanso yɛka kyerɛɛ no sɛ, ‘Yɛnyɛ nnipabɔnefo, na yɛnyɛ akwansrafo.+ 32 Yɛkae sɛ yɛyɛ anuanom 12+ a yefi papa baako. Baako nni hɔ bio,+ na seesei, akumaa no wɔ yɛn papa nkyɛn wɔ Kaanan asaase so.’+ 33 Ɛnna ɔpanyin a ɔhwɛ asaase no so no ka kyerɛɛ yɛn sɛ, ‘Nea ɛbɛma mahu sɛ monyɛ nnipabɔnefo no, munnyaw mo mu baako wɔ me nkyɛn,+ na mo a moaka no mfa biribi nkɔma mo fifo a wɔredi kɔm no.+ 34 Na momfa mo nua kumaa no mmɛkyerɛ me na minhu sɛ ampa monyɛ akwansrafo na mmom moyɛ nnipa pa. Afei mede mo nua no bɛsan ama mo, na mubetumi atɔ nea mopɛ biara wɔ asaase yi so.’” 35 Wohwiee wɔn kotoku mu nneɛma no, wɔnkɔhwɛ a, obiara sika bɔtɔ hyɛ ne kotoku mu. Bere a wɔne wɔn papa nyinaa huu sika no, wɔbɔɔ hu. 36 Na wɔn papa Yakob teɛɛm sɛ: “Moama ade atɔ m’ani!+ Yosef nni hɔ,+ Simeon nni hɔ,+ na morebɛfa Benyamin nso akɔ! Me so na eyi nyinaa aba!” 37 Afei Ruben ka kyerɛɛ ne papa sɛ: “Sɛ mansan amfa no ammrɛ wo a, wutumi kum me mma baanu.+ Fa no hyɛ me nsa, na mɛhwɛ de no abrɛ wo.”+ 38 Nanso ɔkae sɛ: “Meremma momfa me ba no nkɔ, efisɛ ne nua awu ama aka ne nkutoo.+ Sɛ asiane bi kɔto no kwan so a, mobɛma madi awerɛhow+ ara kosi sɛ mede me ti so dwen bɛkɔ Ɔdamoa* mu.”+\n^ Ebetumi aba sɛ ɛyɛ hwiit anaa afifide bi a ɛte sɛ ɛmo.\n^ Anaa “baabi a ahobammɔ nni.”\n^ Anaa “ne kra wɔ ahoyeraw mu.”


2 Ɔsram a ɛto so ason+ no da a ɛto so aduonu biako no, Yehowa ka kyerɛɛ odiyifo Hagai+ sɛ: 2 “Hwɛ, ka kyerɛ Sealtiel+ ba Serubabel+ a ɔyɛ Yuda amrado,+ ne Yehosadak+ ba Yosua+ a ɔyɛ ɔsɔfo panyin, ne ɔman no nkae sɛ, 3 ‘Henanom na wɔda so wɔ mo mu a wohuu sɛnea na fie yi anuonyam te kan no?+ Na afei muhu no dɛn? Sɛ mode toto kan de no ho a, ɛnyɛ adehunu wɔ mo ani so anaa?’+ 4 “‘Enti afei Serubabel, hyɛ wo ho den;+ Yehosadak ba ɔsɔfo panyin Yosua nso, hyɛ wo ho den,’ Yehowa asɛm ni. “‘Asase no sofo nyinaa nso, monhyɛ mo ho den, na monyɛ adwuma,’+ Yehowa asɛm ni. “‘Meka mo ho,’+ asafo Yehowa asɛm ni. 5 ‘Monkae asɛm a me ne mo yɛɛ ho apam bere a mufi Egypt bae,+ bere a me honhom+ gyina mo mu no. Munnsuro.’”+ 6 “Nea asafo Yehowa aka ni, ‘Na ɛbɛba bio—ɛrenkyɛ koraa+—sɛ mɛwosow ɔsoro ne asase ne po ne asase kesee.’+ 7 “‘Na mɛwosow amanaman nyinaa, na aman nyinaa mu nnepa bɛba,+ na mede anuonyam bɛhyɛ ofie yi mã,’+ asafo Yehowa na waka. 8 “‘Dwetɛ yɛ me dea, na sika nso yɛ me dea,’+ asafo Yehowa asɛm ni. 9 “‘Ofie foforo yi anuonyam bɛsen kan de no,’+ asafo Yehowa na waka. “‘Na mɛma asomdwoe aba ha,’+ asafo Yehowa asɛm ni.” 10 Dario afe a ɛto so abien, ɔsram a ɛto so akron no da a ɛto so aduonu anan no, Yehowa ka kyerɛɛ odiyifo Hagai+ sɛ: 11 “Nea asafo Yehowa aka ni, ‘Bisa asɔfo no mmara+ no ho asɛm sɛ: 12 “Sɛ obi de nam kronkron gu n’atade mu, na ɔde n’atade no ka paanoo anaa aduan a wɔanoa anaa bobesa anaa ngo anaa aduan foforo biara a, so ɛbɛyɛ kronkron?”’”+ Ɛnna asɔfo no buae sɛ: “Dabi!” 13 Hagai toaa so bisae sɛ: “Na sɛ obi a efunu* ama ne ho agu fĩ so nneɛma yi bi mu a, ɛho begu fĩ anaa?”+ Na asɔfo no buae sɛ: “Ɛho begu fĩ.” 14 Ɛnna Hagai kae sɛ: “‘Saa na nkurɔfo yi te, saa na ɔman yi te wɔ m’ani so,+ na saa na wɔn nsa ano adwuma ne biribiara a wɔde ba hɔ te. Ɛho agu fĩ,’+ Yehowa asɛm ni. 15 “‘Efi saa da yi rekɔ, munsusuw asɛm yi ho wɔ mo komam+ sɛ ansa na wɔde ɔbo reto ɔbo so wɔ Yehowa asɔrefie,+ 16 bere a saa nsɛm no sisii no, sɛ obi ba awi a wɔaboa ano ho sɛ obenya susukora aduonu a, ɛdan du; na sɛ obi ba nsã-kyi-amoa ho sɛ ɔbɛsaw susukora aduonum a, ɛdan aduonu.+ 17 Mede ɔhyew+ baa mo so na memaa ɔyare tew sii mo mfuw mu,+ na memaa amparuwbo+ baa mo so, ne mo nsa ano adwuma+ nyinaa so, nanso mo mu biara ansan amma me nkyɛn,’+ Yehowa asɛm ni— 18 “‘Munsusuw asɛm yi ho wɔ mo komam;+ efi saa da yi, ɔsram a ɛto so akron no da a ɛto so aduonu anan, da a wɔtoo Yehowa asɔrefie no fapem+ no, munsusuw asɛm yi ho: 19 So aba bi da so ara wɔ awikorabea?+ Na ebesi nnɛ no, bobe ne borɔdɔma ne granate akutu* ne ngodua asow anaa? Efi saa da yi rekɔ mehyira mo.’”+ 20 Na ɔsram no da a ɛto so aduonu anan+ no, Yehowa ka kyerɛɛ Hagai+ ne mprenu so sɛ: 21 “Ka kyerɛ Yuda amrado+ Serubabel sɛ, ‘Mɛwosow ɔsoro ne asase.+ 22 Na mɛka ahenni ahengua abutuw na masɛe ahemman ahoɔden;+ mehuan teaseɛnam ne ne kafo ase na apɔnkɔ ne wɔn sotefo ahwehwe ase,+ na obiara bɛtɔ ne nua nkrante ano.’”+ 23 “‘Saa da no,’ asafo Yehowa asɛm ni, ‘mɛfa wo, Sealtiel+ ba Serubabel,+ m’akoa,’ Yehowa asɛm ni; ‘na mede wo besi hɔ sɛ nsɔanokaa,+ efisɛ wo na mapaw wo,’+ asafo Yehowa asɛm ni.”+


19 April 13-Fante Online\nFriday Sermon: True Attributes of Muslims and their Responsibilities - 19th April 2013- Fante Translation.\nFida Nyamesɛmka: Ebͻwbira 19, 2013.\n(Friday sermon – 19th April, 2013 – Fante Translation)\nMUSLIMFO HƆN NOKWAR SU NA HƆN AHYƐDZE.\nO! Hom nkorͻfo a hom agye edzi! Hom nsuro Allah dɛ mbrɛ ͻfata dɛ hom suro No; na mma owu mmbͻto hom gyedɛ ber a hom wͻ ahobrase mu (3:103).\nKuran ne nyiyimu yi kyerɛ nokwar gyedzinyi ne gyinabew; nokwar gyedzinyi a ͻhyɛ Taqwa (tseneneeyɛ) ne ahyehyɛdze nyinara mã. Sɛ ahyehyɛdze yi yɛbͻ no tͻfa a, dɛ mbrɛ Kuran Krͻnkrͻn kyerɛ no a, ͻno nye dɛ hɛn adwen bͻkͻ eyiedze a Nyankopͻn wͻ na eyiedze nyinara adasamba wͻ. Dɛ mbrɛ yɛbͻbͻ mbͻdzen ayɛ ndzepa ahorow nyinara, yɛbͻbͻ mbͻdzen ahyɛ Nyankopͻn Ne mbransɛm nyinara mã, dɛ yɛbɛgye Nyankopͻn ͻnye N’akͻnhyɛfo (Nyankopͻn N’asomdwee na Ne nhyira ndwir hͻn do) hͻn nkͻnhyɛ nyinara ato mu na yɛdze akͻ nyɛɛ mu. Dɛ ebɛkan woho dɛ obi a egye dzi no nko nnyɛ wo muslimnyi nnwie. Ɔyɛ adze a ͻkͻ do daadaa dɛ ibedzi Nyankopͻn Ne mbransɛm no do a afa Nkͻnhyɛnyi Krͻnkrͻn (NNN) no supa no. Nyia a odzi iyinom nyinara do no wobotum afrɛ no gyedzinyi nokwarfo.\nAkandzifo a nna wͻwͻ Nyamesom ahorow mu no yɛɛ asobrakyew osiandɛ woenndzi mbransɛm no a wͻdze maa hͻn no do; na sɛ hɛn so yenndzi Taqwa do na yɛyar asobrakyew ma Nyankopͻn Ne mbransɛm na hɛn ahyɛdze a, ͻno hɛn so wͻbɛtsea hɛn na wͻama owu abͻto hɛn wͻ tsebea bi do a ͻbɛyɛ dɛ obi a ͻnntaa ndzeyɛɛpa do. Gyedzinyi nokwarfo wͻdɛ onya Nyamesuro na ͻtaa kyekyɛ hwɛ dza ͻbɛma ͻ’ayɛ setsie ama Nyankopͻn. Ɔnam iyi do ma gyedzinyi nokwarfo ahwer wiadze yi mu egyapadze mpo a mma ommbu no adze bi. Awofo, anyankofo, ebusuafo anaadɛ okun, yer na mba, nwomahufo wͻ Nyamesɛm mu ͻnye hͻn a wͻkeka ho; hͻn mu biara nnyi ho kwan dɛ ͻbɛbra obi dɛ onnyi dɛ ͻka Nyankopͻn Ne mbransɛm do.\nAnkorankor biara noara bobu noho nkontaa wͻ Nyankopͻn enyim. Ebusua o! anaaso anyɛnkofo o! sunsum mu akadzi papa no o! Adabrabafo no o! hͻn mu biara nnkɛgye obiara n’adzesoadze asoa. Islam Nokwar mu no nye ebͻdwendwen Nyankopͻn Ne nsɛnkyerɛdze ho, ebɛgye Nkͻnhyɛnyi Krͻnkrͻn (NNN) no ato mu, ibeyi woho efi ndzeyɛɛ a ͻdze ͻhaw ba na edze Islam no nokwar sunsum mu ntseasee ayɛ som no. Nyankopͻn ada no edzi dɛ hͻn a wonnyi Taqwa no Ɔnngye hͻn Asͻr na Afͻrbͻ nnto mu. Nokwar ͻyɛ kwan a ͻsɛe hͻn. Mbom, Nyankopͻn bɛyɛ Ɔtanfo ma atanfo na Nyanko ma anyɛnkofo ama hͻn a wͻdze Nyankopͻn Ne mbransɛm yɛ edwuma na wͻyɛ ndzeyɛɛ nyinara ma Nyankopͻn enyi gye ho. Biribiara a wͻyɛ ma Nyankopͻn enyi gye ho no, Nyankopͻn hyira do. Hͻn a hͻn tsir ayɛ yie nye Muslimfo no a wͻbͻ hͻnho mbͻdzen dɛ beebiara a owu bͻto hͻn no wͻwͻ tsebea a ͻkyerɛ dɛ wͻyɛ Muslimfo anokwarfo.\nDɛ mbrɛ yeetum agye Nkͻnhyɛnyi Krͻnkrͻn (NNN) no nokwar etuhoakyɛ ͻsomfo no ato mu no, Ahmadiyyafo so wͻdɛ wͻbͻ hͻnho mbͻdzen yɛ dza Nyankopͻn enyi gye ho na wͻma otsim. Iyi yɛ hɛn ahyɛdze a ͻsõ papaapa ara ma ͻwͻ dɛ yedzi ho dwuma. Hadhrat Khalifatul Masih hwɛe so kaa, dɛ mbrɛ ne nsɛm towee faa no, n’etsiefo a nna ͻrekasa kyerɛ hͻn nye Muslim ebusuakuw nyinara, dɛm ntsi na ͻbͻͻ dzin dɛ nwomahufo anaa banodzifo wͻ Nyamesom mu no. Muslimkuw ne fã kɛse hwɛ MTA (Ahmadiyya Muslim Television) dɛm ntsi hͻn nsa kã Ahmadiyyakuw hͻn nsɛm (dawurbͻ) nyinara.\nHadhrat Khailfatul Masih ne nsa kã nkrataa fi hͻn a wͻnnyɛ Ahmadiyyafo nkyɛn; hͻn a wͻhwɛ MTA anaaso hͻn a woesua Ahmadiyya ho nsɛm. Krataa kor a ne nsa kaã no ͻkyerɛwfo no kyerɛɛ dɛ sɛ otsie Hadhrat Khalifatul Masih ne kasae na ͻhwɛ dza ͻrokͻ do wͻ wiadze a nna ͻnya awerɛhyɛmu dɛ Mirza Ghulam Ahmad yɛ nokwarfo. Ɔmaa hɛn atseyie na mbom onnyi ahoͻdzen a ͻdze bͻgye asetsena mu na Maulwifo no ato mu. Dɛm ntsi wͻbɛfa no dɛ ͻyɛ ohufo na mbom onnkotum abɛka Kuw (Jama’at) no ho. Obi so a ͻnnyɛ Ahmadiyyanyi kaa dɛ, sɛ hɛn kuw yi yɛ nokwar kuw dza, ͻno ͻwͻ dɛ Nyankopͻn No mpͻnse ho suro wͻ dɛ ͻba ho. Hadhrat Khalifatul Masih kaã dɛ dɛm nkorͻfo yi wͻ dɛ wͻkae dɛ Nyankopͻn na ͻhyɛ dɛ wͻnka Taqwa do.\nAmpaara, Ahmadiyya Kuw yi yɛ nokwar Kuw; dza osisi wͻ mfe ͻha eduonuanan ntamu yi ara mpo da iyi edzi. Sɛ yɛhwɛ mbrɛ aban horow si bͻ ntoa yɛ hɛn ayɛyɛadze, mbrɛ Maulwifo hͻn Fatwa (mbra) a akenyan nkorͻfo ma wͻyɛ hɛn ewurkadze, wͻfa ndͻmum kumkum hɛn, hyew Ahmadiyyafo hͻn adan, wͻpam hͻn fi edwuma mu, wosiw mbͻdoma kwan ma wonnya nwomasua ho kwan; iyinom nyinara mpo Ahmadiyyafo gyina pintsinn wͻ hͻn gyedzi mu eso wͻayɛ krado dɛ wͻdze hͻnho bͻbͻ afͻr a wͻto no abaw a onnhyia, yinom yɛ nsɛnkyerɛdze a ͻkyerɛ Ahmadiyya no nokwardzi. Sɛ yɛdze iyinom to nkyɛn a, Kuw yi ne kankͻ rokͻ do waawaa a ͻkyerɛ dɛ Nyankopͻn “yɛ Banbͻfo nwanwaso na Ɔboafo nwanwaso bɛn a”.\nEkuwekuw a wͻnam Islam dzin mu atsetsew a wͻdze Jihad ridzi dwuma horow no dze akasakasa hɛn Islam mu ara kɛkɛ. Nyankopͻn si no ewur dɛ Ɔdze kunyimdzi ma hͻn a wͻnam Ne dzin mu dze Jihad dzi dwuma. Hwɛ, ebɛn kunyimdzi na hͻn a wͻtra hͻn ndzeyɛɛ do yi nya? Muslimfo rokumkum Muslimfo. Ɔnam dɛm botae yi ntsi wͻregyegye akodze fi obinom hͻ. Syriaman mu no, ekuwekuw apaapaa hͻn ntamu ridzi ako ma wͻdze aserɛdze to aman a wͻwͻ Anee wiadze afamu dɛ wͻmfa akodze nkͻ hͻn mboa ma wͻntu aban ngu. Muslimfo etuatsewfo na Muslimfo aban no dze dɛm akodze yi rokumkum hͻnho. Ekuw ebien nyinara nnantsew Taqwa kwan mu; dɛm nkorͻfo yi eyi hͻnho tokyen efi Nyamesom mu koraa.\nEmir Timur yɛ Muslim ͻhen bi a (1336-1405) ͻsoɛree fii akͻhweabanyɛ mu bɛyɛɛ ͻhen wͻ asaase yɛntamm bi do. Ɔkaa dɛ aber biara a ͻrobotu sa no ͻhwehwɛ hu mu adze yie dɛ Muslimfo ahemfo yɛ hͻn asomfo hͻn eyiedzi ma hͻn anaa wͻnnyɛ; ana hͻn gyedzi si pi anaa ͻnntse dɛm.sɛ ohu dɛ ͻnntse dɛm a otu ahemfo no gu na ͻdze Islam nhyehyɛɛ ba ͻman no mu. Ɔkaa dɛ no kunyimdzi gyina Nyankopͻn No mboa do. Emir Timur ne nhyehyɛɛ pii gyinaa pɛrpɛryɛ do; dɛm ntsi na onyaa kunyimdzi no. Mbom no so, kyerɛɛ etsirmͻdzen; mbom sɛ yɛdze toto ahemfo nkaa no ho dɛm mber no a, ͻno na odzi mu sen hͻn nyinara. Ɔregye ne mberɛwyɛ ato mu no ͻkaa dɛ n’ahendzi kegyinaa ne pɛrpɛryɛ, nyansa na pegyaangyɛedo; na ͻhwɛɛ n’asomfo nkunyim no do, na dɛm ndzeyɛɛ yi sɛ wͻkyɛ siantsir a ͻnam do ma onyaa kunyimdzi mu du a no mu akron na ͻboaa no; na no mu kor pɛr na oduaa akodzi do anaa nhyɛ do.\nHɛn mber do yi, ahemfo wͻ hͻnara hͻn pɛ wͻ hͻn tsir mu na wͻhwɛ hͻn tum a wͻdze si egua do no ara. Asͻrmu banodzifo no so dze hͻnho ahyɛ aperdzi wͻ tum ho na hͻn mu binom atsetsew ewurkadze ekuwekuw anaadɛ wͻyɛ hͻn mboa. Wͻtsetse mbofra wͻ akodzi mu wͻ Nyamesom ntsetseebea (Madrassa) na iyinom nyinara wͻdze ko tsia Muslimfo. Muslimnyi taa Muslimnyi no bogya do. Islam yɛ ͻdͻ na asomdwee som, a ne nkyerɛasee mapa kyerɛ asomdwee na banbͻ na iyi yaw akwa. Mber yi mu nkorͻfo dze som no akɛhyɛ akasakasa mu ara ma sɛ ewurkadze bi si wiadze yi mu a Muslimfo ekuwekuw na wͻdze enyi punpun hͻn.\nƆtopae totow wͻ USA Boston kurow mu, hͻn a wͻko tsia Islam no kaa no ntsɛmara dɛ Muslimfo na wodzii dɛm dwuma no. Wͻammbͻ kuw biara ne dzin na mbom kaã dɛ kaa bͻͻ mu dzii dɛm dwuma no. Yɛda Nyame ase dɛ dɛm ekuwekuw no pan hͻn se dɛ wonyim ewurkadze yi ho biribi, na dɛm nyiano yi ara mpo yie dodow. Nhwɛ, ͻnam dɛ wͻapow Taqwa ntsi, wͻkͻr do kaã dɛ mbom wͻnnkã nnkua dͻm dwumadzi yi ho naaso wͻbͻ ho nkyidͻm. Ɛbɛn ndzinoa na wonyae fii tu a wotui hyɛɛ hͻn a wonnyi banbͻ do? Yɛhwɛ dɛm ndzeyɛɛ yi n’afã so a wͻka dɛ obiara nndͻ Nkͻnhyɛnyi Krͻnkrͻn (NNN) dɛ mbrɛ ehͻn wͻdͻ no na mbom wͻyɛ ndzeyɛɛ a ͻnye dɛm dͻ no bͻ ebira.\nAmpaara dɛ obiara a ͻdͻ obi annyɛ yie koraa no ͻfa no supa a ͻda no edzi no kumaabi na Nkͻnhyɛnyi Krͻnkrͻn (NNN) kyerɛkyerɛɛ dɛ mma wonndzi obi a onndzi fͻ wͻ biribiara ho, mbofraba, mbasiafo, na hͻn a hͻn enyi efifir dzɛm wͻ ͻkober mu mpo na Kuran da no edzi pefee dɛ, wͻntwetwa nngye hͻn a wͻwͻ nsͻrba nsͻrba bi mu. Dɛm dza worukumkum nkorͻfo wͻ ber a ͻko nsii na wͻrema binom ridzi dzɛm yi ɛ! Dawurbͻ krataa bi kyerɛwee dɛ iyinom nyinara wͻ gyinasi kortsee dɛ wobokumkum Muslimfo nyinara. Binom mmpɛ dɛ wͻbɛkyerɛ hͻn adwen osiandɛ Muslimfo kͻ hͻn mboa.\nWiadze ne Anee afamu ha dze ewurkadze ntaa nnsi ha ma iyi n’akyir yɛtse enyimtwuw, mbom ahohiahia apetse Muslim amanaman pii mu. Bɛyɛ ͻha ne nkyekyɛmu eduosuon na osi wͻ Muslim amanaman mu. Dabiara yɛtse ewudzifosɛm wͻ Muslim man bi mu. Pakistan, Afghanistan, Egypt, Syria, Libya, Algeria, Sudan anaa Somalia Muslimnyi ruku Muslimnyi wͻ beebiara na iyi kͻ do mpo a onnyi dɛ wͻyɛ no wͻ Nyamesom dzin mu na dɛm ewudzi ma basabasayɛ yi nnyi dɛ wͻdze dzin Jihad to do. Muslim amanaman a ewurkadze yaayaw tsim hͻ no asetsena mu pɛrpɛryɛ nnyi hͻ koraa. Ehiafo rokͻ ohia kokobin mu na Adzefo so rokͻ do nya hͻnho mbordo. Akͻhweaban, ekunafo, ngyanka nnya edziban papa nndzi no mpɛn ebien dakor, wͻ Saudi Arabia a ͻnam ngo a wͻwͻ ntsi wͻyɛ ͻdzefo. Sɛ ehwɛ ͻyɛ dɛ Islam dzin mu ntsi wͻmma mbasiafo kwan ma wͻnnyɛ edwuma, mbom aban no so nnhwɛ hͻn eyiedzi. Sɛ wͻdze edziban biara ba a ͻnnso abaatan na hͻn mba. Hwɛ, ahenfie ne bamba noho wͻahyehyɛ sika mfutuw wͻ ho, wͻ ber a amanfo no ruwu kͻm. Woyii no mfonyin wͻ television do kyerɛe. Ahohiahia a ͻtse dɛm wowͻ Muslim aman bi so mu a aban no nnhwɛ ma asetsena mu pɛrpɛryɛ nnkͻ do na ewurkadze rokͻ do ma amanba no nndzi hͻn ahyɛdze do; sɛ wͻma hͻn kwan a iyi so yɛ ewurkadze. Iyinom nyinara yi Taqwa akwa. Wͻkã dɛ Islam nkyerɛkyerɛ esi pi, na ͻyɛ dɛm so, mbom wͻfom ka dɛ ‘ͻyɛadzeyie’ anaadɛ Messiah anaadɛ Nkͻnhyɛnyi yennhia no mprenpire.\nAmpaara Nyankopͻn na Ne Nkͻnhyɛnyi (NNN) hyɛɛ nkͻm dɛ dɛm nyimpa no bɛba abɛyɛ wiadze yie. Na dza ͻrokͻ do wͻ wiadze yi rekrantse kã dɛ Muslimfo hͻn werɛefir hͻn nkyerɛkyerɛ. Asͻrdan pii wͻ hͻ naaso wͻayɛ hͻ amanyɛ asoɛe. Ampaara, Kuran wͻ hͻ naaso wͻayɛ no afɛfɛdze na nwomahufo no akyerɛ ne nkyerɛase dɛ mbrɛ obeyie ama hͻnara na wͻtwe nkorͻfo kͻ ͻsɛɛ kwan do. Ɔyɛ mfom dɛ ebɛka dɛ onnhia dɛ obi bɛba osiandɛ Nkͻnhyɛnyi Krͻnkrͻn (NNN) kaã dɛ ͻyɛ ehiadze dɛ obi bɛba. Ampaara, ͻyɛ ehiadze dɛ obi fi Nyankopͻn hͻ bɛba abasakyer Muslimfo na wͻaka Islam ho adwenhun no ahyɛ na ͻdze wiadze abahyɛ Nkͻnhyɛnyi Krͻnkrͻn (NNN) no ne ntamadan no ase.\nAber a Nyankopͻn na Nkͻnhyɛnyi Krͻnkrͻn (NNN) too nyia ͻbɛba no dzin dɛ Nkͻnhyɛnyi no, woana na ͻwͻ ho kwan dɛ ͻfa noara ne nkyerɛase na ͻyɛ n’akadofo no ayɛyɛadze? Dza ͻrokͻ do wͻ wiadze yi dzi ho dase dɛ Kuran Krͻnkrͻn a no mudzi tse dɛ mbrɛ n’ahyɛse noara tse no, Muslimfo hͻn Nyamesom, hͻn sunsum mu mudzi na hͻn brapa nyinara atͻ duansuar rohwe ase ma Taqwa reyew. Muslimfo dodowara robͻ bra a ͻnnye Nyankopͻn Ne mbransɛm no nnkͻ do. Wohia nyimpa bi wͻ dɛm tsebea yi mu ma ͻ’atse Islam ase mbrɛ otwa fa na ͻatrɛtrɛ mu wͻ Muslimfo mu na Ahmadiyyafo dɛ nyimpa no Nyankopͻn dze no bae dɛ mbrɛ Nkͻnhyɛnyi Krͻnkrͻn (NNN) ne nkͻnhyɛ no a ͻhyɛɛ no wͻ mfe ͻha ntoatoado duanan (14th century) mu no tse no.\nƆnam Nyankopͻn N’adom na No mboa do kyerɛkyerɛɛ sunsum mu ahodze a ofi Kuran Krͻnkrͻn no mu wͻ no mbuukuu mu na ͻkyerɛɛ soronko a ͻda nokwar na akͻhwi ntamu. Ɔdaa Islam ne mudzi sen wiadze nsͻrba nsͻrba nyinara na ͻgyee n’atamfo taferɛw banyin mbͻmu. Ɔnam Nyankopͻn ne tsipia na mboa do nyinee kyɛree na owui gyae adzedzi ho nhyehyɛɛ a ͻbɛtsena hͻ afebͻͻ (Khilafat). Sor na asaase mfoaekyir a onyae no kͻ do ara, nam atoyamkyɛm do da edzi. Ana asaasewosow, nsuyirii, Muslimfo hͻnho atseetsee wͻ wiadze nhyɛ mã dɛ obobue Pakistanfo na Muslimfo nkaa no hͻn enyi? Asaasewosow a osii nansa yi wͻtsee nka wͻ amanaman pii mu a Indonesia ka ho. Ohia dɛ wͻdwen Nyankopͻn Ne tumsɛm a oridzi dwuma ho; ohia so dɛ wonya nnuho na wͻyɛ Istaghfar (serɛ bͻnfakyɛ fi Nyankopͻn hͻ). Hͻn a wͻfrɛ hͻnho nwomahufo bͻhunahuna wo dze, ͻwͻ dɛ wͻma wohu hͻn ndabraba a wͻreyɛ. Ana wobotum akyerɛ ndzeyɛɛ kor pɛr wͻ Nkͻnhyɛnyi Krͻnkrͻn (NNN) n’abrabͻ mu a ͻnye hͻn nkyerɛkyerɛ yi kͻ do ndɛ ber yi? Dza Muslimfo wͻdɛ wͻyɛ nye wͻdwen hͻn wu ho na wͻyɛ Nyankopͻn N’apɛdze na wͻyɛ dza ͻtsen ma nyimpa.\nAnohoba Messiah (ANN) kasae wͻ iyi ho kaa dɛ: Ɔyɛ me pɛ dɛ kwan a Muslimfo rosom wiadze dɛ mbrɛ ͻwͻ dɛ wͻsom Otumfo Nyankopͻn na wͻdze hͻn enyidado, hͻn werɛ na ndzɛmba a ͻfa no wiadze ho no wͻ dɛ wobubu no gͻsͻgͻsͻ. Na wͻdze Otumfo Nyankopͻn Ne kɛseyɛ na No tumdzi ahyɛ hͻn akoma mu na gyedzi dua no bͻsow aba fɛw. Mbom, biribi a ͻtse dɛ dua wͻ hͻ siesieara, eso ͻnnyɛ dua tsen osiandɛ wͻaka afa dua tsen ho dɛ: Ana hom nnhu mbrɛ Nyankopͻn dze asɛm papa yɛ mfatoho. Ɔtse dɛ dua papa, ne ntsin no tsintsim na ne abaw no du sor. Oyi n’aba mber nyinara ͻnam n’Ewuradze tum ntsi…(14:25-26). Allah dze dua papa bi ayɛ kasa ndanenyi bi dɛ ogyina hͻ ma gyedzi a odzi mu na ne ntsin yɛ dzen na n’abaw du sor na ͻnam n’Ewuradze Ne mbransɛm do sow aba mber nyinara. ……ne ntsin no tsinstim…. Kyerɛ dɛ ne gyedzi ho nhyehyɛɛ wͻdɛ ͻyɛ dzen na ͻyɛ nokwar so na ͻnye gyedzi mapa kͻ do a ͻsow aba aber nyinara. Onnyi dɛ ͻyɛ dɛ dua wui. Hwɛ na ka dɛ yɛtse dɛm tsebea yi mu siesiara anaa?\nNkorͻfo pii ka dɛ gyedzi no ho hia nye dɛn? Ɔbɛyɛ dɛn bɛyɛ dɛ ͻyarfo kwasea bɛka dɛ oduyɛfo no ho hia nye dɛn? Sɛ ͻdwen dɛ onnhia oduyɛfo na no ho nnhia no a ebɛn nsunsuado na ne yarba no dze bɛba? Siesiara dze Muslimfo, dɛ mbrɛ ͻtse noara, agye Islam ato mu na mbom wonnyi nokwar gyedzi tsebea mu. Sɛ sunsum mu kandzea nye gyedzi kͻ do a nna odzi mu. Sɛ yetwa no tsia a, dɛm nsɛm yi ho ntsi na m’aba. Dɛm ntsi, mma mmpɛ ntsɛm mmbͻ me sombo dɛ meyɛ ͻtorfo. Mbom, suro Otumfo Nyankopͻn na nu woho osiandɛ hͻn a wonu hͻnho no yɛ enyansafo. Yardͻm ho nsɛnkyerɛdze no yɛ mbusu mapa na Otumfo Nyankopͻn eyi akyerɛ me wͻ ho: ‘….ampaara, Nyankopͻn nsesa nkorͻfo hͻn gyinabew gyedɛ hͻnara sesa dza ͻwͻ hͻn akoma mu no’ (13:12). Iyi nye Otumfo Nyankopͻn N’asɛm na ndom nka nyia ͻkasa tsia Otumfo Nyankopͻn. Otumfo Nyankopͻn aka dɛ Ne pɛ sesa wͻ ber a akoma asesa. Dɛm ntsi suro Otumfo Nyankopͻn na bͻ hu wͻ N’ebufuwhyew ho. Obi nnkotum agye obi n’adzesoadze. Nkorͻfo pii nntum nndzi nokwar wͻ nsɛm a ͻwͻ asɛndzibea ho; dɛm a nna ebɛn su na ehwɛ a wͻbɛkyerɛ wͻ Ndaambankwa a wͻaka afa ho dɛ ‘Da no a obi boguan efi no nua nkyɛn (80:35). Wͻkyerɛɛ ase fii Malfuzat Vol.8 Pg. 261-262.\nAnohoba Messiah (ANN) ka dɛ: Dɛ mbrɛ obi ka dɛ ͻgye Allah na Nkͻnhyɛnyi dzi naaso sɛ onndzi mbransɛm a wͻaka no do a, biribi tse dɛ asͻryɛ, akͻnkyen, Hajj nye Zakat, Nyamesuro na ahotsewee na obedzi mbransɛm a otum tsew nyinpa ho, na obeyi bͻn akwa na ͻbɛyɛ papa nye dza ͻkeka ho. Sɛ obi annyɛ dɛm a wͻfrɛ no Muslimnyi a ͻnnyɛ yie na yenntum so nka dɛ ͻwͻ tsenenee afadze. Dɛmara so na sɛ obi anngye Anohoba Messiah (ANN) no enndzi a, anaaso woennhu hia a ohia dɛ ͻgye Anohoba Messiah (ANN) no to mu a, nna woennhu Islam no bo a ͻsom, na woennhu Nkͻnhyɛnyi so no bo a ͻsom. Dɛm nyimpa yi so yɛfrɛ no Muslimnyi nokwarfo a ͻnnyɛ yie na wͻannyɛ setsie ama Nyankopͻn na N’asomafo. Dɛ mbrɛ Allah nam Kͻnhyɛnyi do ahyɛ mbra wͻ Kuran mu no, dɛmara so na Khalifa a ͻbɛba wͻ ewie ber no, noho nkͻnhyɛ wͻ Kuran mu. Nkorͻfo a wͻanngye no enndzi na wobetsia no no, wͻafrɛ hͻn etsirmͻdzenfo. Soronko a ͻda Kuran mu nsɛm na Hadith mu nsɛm mu no, (ͻnnyɛ soronko na mbom ͻyɛ asɛm nkyerɛmu a ͻrekyerɛ Kuran nsɛm mu) ͻnye dɛ Kuran abͻ Khalifa no dzin na Hadith so afrɛ dɛm Khalifa kor no ara Anohoba Messiah. Muslimnyi papa bɛn na ͻbɛka dɛ obi a Kuran ahyɛ noho nkͻm na ͻnam do ma ͻmaa nyimpa no mbae ho hia no, onnhia dɛ ͻbɛgye no ato mu (Wͻkyerɛɛ ase fii Malfuzat Vol.8 Pg. 261-262).\nO! hom nkwaseafo, ebɛnadze na medze hom bͻtoto ho, hom gyinabew tse dɛ nkorͻfo tsibͻnfo bi a, obi ayɛ ture fɛɛfɛw a nduadzewa ahorow pii wͻ mu na esutsen repem ase a ͻbɛn hͻn fie na ndua a owin wͻ ase na ͻyɛmuyiefo yi ato nsa afrɛ hͻn wͻ aber a wͻtse ewia mu na ͻhyew dze hͻn na wonnya owin biara, na wonnyi nduadzewa biara so nndzi na wonnyi nsu a wobͻnom. Na hwɛ dɛ dɛm tsibͻnfo yi apow nsa a ͻyɛmuyiefo yi towee frɛɛ hͻn no. Na ͻnam do na ͻkͻm na nsukͻm ekumkum hͻn. Dɛm ntsi Nyankopͻn reka dɛ Ɔdze nkorͻfo fofor a wͻbɛtsena owin no ase wobedzi nduadzewa no na wͻbͻnom nsu dɛɛdɛw no. Nyankopͻn dze ayɛ mfatoho dɛ Dhul-Qarnain kͻtoo nkorͻfo bi a nna wͻrehyew wͻ ewia mu na dɛm nkorͻfo yi ammpɛ dɛ Dhul-Qarnain bɛboa hͻn, dɛm ntsi wͻkͻͻr ahokyer mu pii. Na Dhul-Qarnain san kͻtoo nkorͻfo bi so a wobisa no mboa tsia hͻn atamfo. Osii ban dze twitwaa gyee hͻn fii atamfo nsa mu.\nMeka no wͻ nokwar mu dɛ emi nye dɛm Dhul-Qarnain no a Kuran aka no ho asɛm no a ͻbͻtoo amanaman hͻn mfenhyia ͻha no. na nkorͻfo a wͻrehyew wͻ ewia mu nye Muslimfo no a wͻanngye me annto mu no. Kristianfo no gyinabew tse dɛ obi a ͻtse mprͻtͻͻ mu na ͻmma n’enyiwa do nnhwɛ ewia mpo. Na nkorͻfo a wͻgyee ban maa hͻn nye akadofo a wͻagye me edzi no. Meka no wͻ nokwar mu dɛ woyinom nye nkorͻfo a hͻn gyedzi bɛgye hͻn nkwa efi hͻn atamfo nsa mu no. fapem biara a ͻnnyɛ dzen no, hͻn a wͻyɛ mbataho (Shirk) anaa wͻnngye Nyame nndzi no bɛsɛe no. Mbom, me Kuw yi bɛtsena ase mber tsentsen ana Satan ronntum nndzi hͻn do kunyim na ͻnnkotum afa hͻn ndͻmum. Hͻn nsɛm mpɛnsampɛnsamu nye hͻn adwen na kyerɛ ano bɛyɛ ndam asen nkrantsee na ͻbͻwͻ asen pia na wͻbͻkͻ do edzi kunyim wͻ asͻr nyinara akͻpem atsɛmbuada.\nOho! Hwɛ nkwaseafo no a woenntum annhyɛ me nsew no, hom nhwɛ sum kabii a wͻwͻ mu na woennya enyiwa ennhu nokwar kandzea no. Woenntum ennhu me osiandɛ adwen bͻn afura hͻn enyiwa. Na hͻn akoma awe nkandar na hͻn enyiwa afura. Sɛ nkyɛ wotu anamon dze rokͻhwehwɛ nokwar na wͻtsew hͻn akoma mu efi wontwiwontwi ho a, wͻfa akͻnkyen wͻ adzekyee na wͻyɛ asͻr anafua, su frɛ Nyankopͻn a, nkyɛ Ɔyɛmuyiefo Nyankopͻn no beyi me bͻbew akyerɛ hͻn. Dza ohia nye nkyɛ wobosuro Nyame, Ɔno a Ɔbor ehiadze nyinara do no (Wͻkyerɛɛ ase fii Brahin e Ahmadiyya Part V, Ruhani Khaza’in Vol. 21, pp. 313 – 315).\nAnohoba Messiah (ANN) no san kyerɛɛw bio dɛ: O! Adasamba, mma hom mmbu Nyankopͻn enyimtsia nye Ne nsɛnkyerɛdze na hom nsrɛ bͻnfakyɛ wͻ hom bͻn ho mfi Nyankopͻn hͻ, na wͻakyerɛ ahobrase wͻ N’enyim wͻ hͻn bͻn ntsi. Ana hom werɛ efir hͻn a wodzii hom enyim kan a wobuu asomafo no atorfo no dza hͻn ewie yɛɛe. Sɛ hom wͻ suro bi a hom nhwehwɛ sumabew mfi Nyankopͻn hͻ mfi dza hom adwen mu nntsew hom wͻ ho no. hom nsͻr nkorkor na hom nnyi hͻn a wͻyɛ enyitan no akwa na hom ndwen dɛ sɛ nkyɛ etsiafo a woedzi hom enyim kan no ana nsɛnkyerɛdze ammba hͻn nkyɛn? Ana hom nnyɛ famfamfo wͻdɛ hom buu Nyankopͻn enyimtsia? Hwɛ Nyankopͻn Ɔdomfo Nokwarfo No annhyɛ me enyimyam, na Wͻannhyɛ me nokwardzi ma, na Wͻamma me mbasantsen na Wͻannsɛe m’atamfo? Na ͻnam kasa na ndzeyɛɛ do akyerɛ nsɛnkyerɛdze akyerɛ hͻn a wͻwͻ enyiwa a wͻdze hu Nyame Kokroko No a Ɔdze ewia a akyer bosom na bosom so a akyer ewia wͻ Ramadhan bosom kor no mu ayɛ nsɛnkyerɛdze akyerɛ hom.\nO! Adasamba me fi Nyankopͻn Otumfo no hͻ na m’aba hom nkyɛn. Ana hom mu bi wͻ hͻ a osuro Ɔsorsor Hen Kokroko No anaa hom botwa mu akͻ wͻ enyimbungudo mu. Hom dze hom apam edur ekyir na hom dze mber tsentsen ayɛ hom nhyehyɛɛ mber tsentsen tse dɛ ͻbͻfo. Ebɛnadze na hom nnyae kwetsir nkogu na ebɛnadze na hom rohwehwɛ a hom nyae kwetsir dɛ hom sɛɛe hom gyedzi. Dɛm ntsi Muslimfo, hom nsuro Nyankopͻn. Ana hom nnhu dɛ mbrɛ Nyankopͻn esi ahyɛ m’asɛm mã na Wͻama me bͻnfakyɛ mbordo.\nEbɛnadze yɛ hom ma hom ntwa hom enyi nhwɛ Nyankopͻn Ne nsɛnkyerɛdze yi? Na hom hyehyɛ me ahoroba yi, ana hom nnhu dɛ dza hom dwenee no ayɛ nkontompo, na hom nsusuii so ayɛ kwa. Mma hom mmbͻ hom tsir mu nka dza onnyi mu wͻ aber a wͻrosͻ hom ahwɛ yi na hom ntow hom tɛgyirama mu. Sɛ hom yɛ atseneneefo a, hom nya nuho dɛ obi a noho abow no na osuro dɛ obenya ewie bͻn. Nyankopͻn dͻ hͻn a wonya nuho (Wͻkyerɛɛ ase fii Hujjatullah, Ruhani Khaza’in Vol. 12, pp. 192 – 193).\nHadhrat Khalifatul Masih bͻͻ mpaa dɛ Nyankopͻn bobuei Muslimfo hͻn akoma mu ama woetum atse Nyankopͻn Ne nhyehyɛɛ ase ama woenya banbͻ efi ͻhaw nye ahomtsew ber a wͻwͻ mu siesieara yi. Ma wohu Ɔdomankoma Ne nsɛnkyerɛdze a ͻyɛ atͻwerɛnkyɛm ama wͻatwe hͻnho efi etsirmͻdzen atseetsee a wͻdze retseetsee hɛn yi. Yɛserɛ dɛ Nyankopͻn mma yenyɛ atseneneefo na yenyɛ nokwarfo wͻ hɛn kasaa nye hɛn ndzeyɛɛ mu ama yeetum abͻ adasamba kͻkͻ wͻ ͻsɛe kɛse no ho.


Salmos 63 OL - Nnwom 63 NA-TWI | Biblica América Latina\nSalmos 63 OL - Nnwom 63 NA-TWI\nOnyankopɔn ho anigyina\n1O Onyankopɔn, woyɛ me Nyankopɔn na m’ani agyina wo. Me nipadua nyinaa hwehwɛ wo te sɛ asase a ɛso awo na srade ne nsu nni mu. Wo ho sukɔn de me kra. 2 Ma minhu wo wɔ Kronkron mu Kronkron hɔ; ma minhu sɛ woyɛ ɔkɛse ne onuonyamfo. 3 Wo dɔ a wodɔ daa no ye sen nkwa ankasa mpo, enti mɛkamfo wo. 4 Sɛ mete ase yi, mɛda wo ase. Mɛma me nsa so abɔ wo mpae. 5 Me kra bedidi na amee na mɛto anigye nnwom ayi wo ayɛ.\n6 Meda mpa so nyinaa, mekae wo. Anadwo nyinaa, midwen wo ho 7 efisɛ, daa woyɛ me boafo. Wo ntaban ase nwini mu na mɛto anigye dwom. 8 Me bata wo ho na wo nsa hwɛ me so yiye. 9 Wɔn a wɔpɛ sɛ wokum me no bɛkɔ asaman ase pɛɛ. 10 Wobekum wɔn wɔ ɔko mu na mpataku awe wɔn nam. 11 Esiane sɛ Onyankopɔn ma no nkonim nti, ɔhene no benya ahosɛpɛw. Wɔn a wɔhyɛ bɔ wɔ Onyankopɔn din mu no bɛkamfo no, nanso atorofo ano de, wɔbɛto mu.\nNA-TWI : Nnwom 63


John 6 NIV – Yohane 6 ASCB | Biblica\nJohn 6 NIV – Yohane 6 ASCB\n1Yei akyi, Yesu twaa Galilea Po a wɔsane frɛ no Tiberia Po no. 2Esiane sɛ nkurɔfoɔ hunuu sɛ Yesu nam anwanwakwan so asa nnipa pii yadeɛ no enti, wɔdii nʼakyi. 3Yesu ne nʼasuafoɔ no kɔɔ bepɔ bi so kɔtenaa hɔ kakra. 4Saa ɛberɛ no na Twam Afahyɛ no abɛn.\n5Ɛberɛ a Yesu twaa nʼani, hunuu sɛ nnipakuo no reba ne nkyɛn no, ɔbisaa Filipo sɛ, “Ɛhe na yɛbɛnya aduane ama saa nnipa dodoɔ yi?” 6Yesu bisaa Filipo saa asɛm yi de sɔɔ no hwɛeɛ, ɛfiri sɛ, na ɔnim deɛ ɔbɛyɛ.\n7Filipo buaa sɛ, “Ansa na yɛbɛtumi ama saa nnipa dodoɔ yi aduane no, ɛsɛ sɛ yɛnya abosome nwɔtwe akatua.”\n8Andrea a ɔyɛ Simon Petro nua no kaa sɛ, 9“Abarimaa bi wɔ ha a ɔwɔ burodo enum ne nkyenam mmienu; na yei bɛtumi aso nnipa dodoɔ yi di?”\n10Yesu hyɛɛ nʼasuafoɔ no sɛ, “Momma obiara ntena ase.” Asuafoɔ no ma wɔtenatenaa ɛserɛ no so. Na mmarima a wɔwɔ wɔn mu no dodoɔ bɛyɛ mpemnum. 11Yesu faa burodo no bɔɔ mpaeɛ na ɔkyɛ maa wɔn. Ɔfaa saa ɛkwan korɔ no ara so kyɛɛ nkyenam no nso maa wɔn.\n12Wɔdidi meeɛ akyi no, Yesu ka kyerɛɛ wɔn sɛ “Mommoaboa aduane a aka no ano na ebi ansɛe.” 13Wɔboaboaa aduane a ɛkaeɛ no ano no, ɛyɛɛ nkɛntɛmma dumienu.\n14Nnipa no hunuu nsɛnkyerɛnneɛ a Yesu ayɛ no, wɔkaa sɛ, “Ampa ara, onipa yi ne odiyifoɔ a yɛrehwɛ no ɛkwan no.” 15Yesu hunuu sɛ nnipa no ayɛ wɔn adwene sɛ wɔbɛkyere no asi no ɔhene no, ɔtwee ne ho firii wɔn mu kɔɔ bepɔ no so bio.\nYesu Nante Po So\n16Onwunu dwoeɛ no, Yesu asuafoɔ no kɔɔ Galilea mpoano. 17Wɔtwɛn kɔsii sɛ adeɛ saeɛ na ɔmma no, wɔkɔtenaa kodoɔ mu sɛ wɔrekɔ Kapernaum. 18Saa ɛberɛ no na ahum retu wɔ ɛpo so ama ɛpo no so ayɛ gyabagyaba. 19Wɔhare kɔɔ wɔn anim bɛyɛ akwansini mmiɛnsa anaa ɛnan no, wɔhunuu sɛ obi nam ɛpo no so reba; yei maa ehu kaa wɔn kɔsii sɛ, 20Yesu kaa sɛ, “Ɛyɛ me, Monnsuro!” 21Asuafoɔ no pɛɛ sɛ anka wɔde no tena kodoɔ no mu, nanso ntɛmpa ara kodoɔ no kɔduruu Kapernaum.\n22Adeɛ kyeeɛ no, nnipa a na wɔwɔ Galilea ɛpo no agya no hunuu sɛ kodoɔ baako pɛ na na ɛwɔ hɔ, nanso asuafoɔ no tenaa mu kɔeɛ a na Yesu nka wɔn ho. 23Ankyɛre koraa na akodoɔ foforɔ bi firi Tiberia baa faako a Awurade maa nnipakuo no aduane diiɛ no. 24Ɛberɛ a nnipa no hunuu sɛ Yesu ne nʼasuafoɔ no nni hɔ no, wɔtenatenaa akodoɔ no mu sɛ wɔrekɔ Kapernaum akɔhwehwɛ no.\nYesu, Nkwa Aduane No\n25Wɔduruu Kapernaum na wɔhunuu Yesu no, wɔbisaa no sɛ, “Ɔkyerɛkyerɛfoɔ, ɛberɛ bɛn na wobaa ha?”\n26Yesu buaa wɔn sɛ, “Mereka nokorɛ akyerɛ mo sɛ, ɛnyɛ sɛ mohunuu anwanwadeɛ a meyɛeɛ no enti na morehwehwɛ me, na mmom, sɛ monyaa aduane di meeɛ no enti. 27Monnsɛe mo berɛ nyinaa mmpere nhwehwɛ aduane a ɛtumi sɛe no akyiri kwan, na mmom, mompere nhwehwɛ aduane a ɛtena hɔ daa a ɛma nkwa a ɛnni awieeɛ a Onipa Ba no de bɛma mo no akyiri kwan. Ɛfiri sɛ, yei enti na mʼAgya somaa me.”\n28Nnipa no bisaa no sɛ, “Ɛdeɛn na yɛnyɛ na yɛasɔ Onyankopɔn ani?”\n29Yesu buaa wɔn sɛ, “Yei ne deɛ Onyankopɔn pɛ sɛ moyɛ, monnye deɛ wasoma no no nni.”\n30Nnipa no bisaa no bio sɛ, “Anwanwadeɛ bɛn na wobɛyɛ akyerɛ yɛn ama yɛagye wo adi? 31Sɛ wopɛ sɛ yɛgye wo di sɛ wone Agyenkwa no deɛ a, ɛnneɛ ma yɛn aduane nni daa sɛdeɛ Atwerɛsɛm no di ho adanseɛ sɛ, Mose maa yɛn nananom ɔsoro aduane dii wɔ ɛserɛ so no.”\n32Yesu ka kyerɛɛ wɔn sɛ, “Mereka nokorɛ akyerɛ mo sɛ, ɛnyɛ Mose na ɔmaa mo nananom aduane a ɛfiri ɔsoro no dii ɛserɛ so hɔ no na mmom, ɛyɛ mʼAgya. Na afei deɛ, ɔma mo aduane a ɛfiri ɔsoro a ɛma nkwa a ɛnni awieeɛ no di daa. 33Saa aduane a ɛfiri Onyankopɔn nkyɛn no ne onipa a ɔfiri ɔsoro ba asase so na ɔde nkwa brɛ ewiase no.”\n34Nnipa no ka kyerɛɛ no sɛ, “Owura, ma yɛn saa aduane no bi nni daa.”\n35Yesu kaa sɛ, “Mene burodo a ɛma nkwa no. Obiara a ɔba me nkyɛn na ɔgye me di no, ɛkɔm anaa osukɔm renne no da. 36Sɛdeɛ maka akyerɛ mo no, moahunu me nnwuma, nanso monnye me nni. 37Obiara a mʼAgya de no ama me no bɛba me nkyɛn, na obiara a ɔbɛba me nkyɛn nso no, merempam no. 38Na mefiri ɔsoro baa asase so sɛ merebɛyɛ deɛ ɔsomaa me no apɛdeɛ, na ɛnyɛ mʼapɛdeɛ. 39Na deɛ ɔsomaa me no apɛdeɛ ne sɛ, mɛhwɛ wɔn a ɔde wɔn ama me no nyinaa so yie na da a ɛdi akyire no, manyane wɔn ama wɔn nkwa foforɔ. 40MʼAgya apɛdeɛ ne sɛ, obiara a ɔba me nkyɛn na ɔgye me di no bɛnya nkwa a ɛnni awieeɛ, na da a ɛdi akyire no, manyane no ama no nkwa foforɔ.”\n41Yudafoɔ no tee sɛ Yesu aka sɛ, “Mene aduane a ɛfiri ɔsoro” no, wɔnwiinwiiɛ. 42Wɔkɔɔ so kaa sɛ, “Ɛnyɛ Yosef ne Maria ba ne saa Yesu yi? Ɛyɛɛ dɛn na ɔtumi ka sɛ ɔfiri ɔsoro na ɔbaeɛ?”\n43Yesu buaa wɔn sɛ, “Monnyae anwiinwii no. 44Mommma ɛnnyɛ mo nwanwa sɛ maka saa, na obiara nni hɔ a ɔbɛtumi aba me nkyɛn, gye sɛ Agya no a ɔsomaa me no twe no ba me ho, na da a ɛdi akyire no, mɛnyane no. 45Adiyifoɔ no twerɛɛ sɛ, ‘Onyankopɔn ankasa bɛkyerɛkyerɛ ne mma.’ Ɛno enti, obiara a ɔtie Agya no nkyerɛkyerɛ no ba me nkyɛn. 46Asɛm a maka yi nkyerɛ sɛ obi ahunu Agya no pɛn, gye onipa a ɔfiri Agya no nkyɛn no. 47Mereka nokwasɛm akyerɛ mo sɛ, obiara a ɔgye me di a ɛma nkwa a ɛfiri no nya nkwa a ɛnni awieeɛ. 48Mene burodo a ɛma nkwa no. 49Mo nananom dii mana wɔ ɛserɛ so, nso wɔwuwuiɛ, 50nanso burodo a ɛfiri ɔsoro ba no yɛ burodo a obi di a ɔrenwu da. 51Mene burodo a ɛfiri ɔsoro no; sɛ obi di saa burodo yi a, ɔbɛtena ase daa. Burodo a mede bɛma obiara a ɔba me nkyɛn no, ne me honam a mede ma, sɛdeɛ ɛbɛyɛ na ewiase bɛnya nkwa.”\n52Asɛm a Yesu kaeɛ yi maa Yudafoɔ no bo fuiɛ ma wɔbisabisaa wɔn ho wɔn ho sɛ, “Ɛbɛyɛ dɛn na saa onipa yi atumi de ne honam ama yɛn sɛ aduane ama yɛadi?”\n53Yesu ka kyerɛɛ wɔn sɛ, “Mereka nokwasɛm akyerɛ mo; moanni Onipa Ba no honam sɛ aduane na moannom ne mogya a, morennya nkwa a ɛnni awieeɛ. 54Obiara a ɔdi me honam sɛ aduane na ɔnom me mogya no nya nkwa a ɛnni awieeɛ, na da a ɛdi akyire no, mɛnyane no ama no nkwa foforɔ. 55Me honam ne aduane pa no, na me mogya nso ne nsu pa no. 56Obiara a ɔdi me honam sɛ aduane na ɔnom me mogya sɛ nsuo no te me mu, na me nso mete ne mu. 57Sɛdeɛ Agya teasefoɔ no somaa me na ɔno enti, mete ase no, saa ara nso na obiara a ɔdi me honam sɛ aduane no, me enti, ɔbɛtena ase. 58Yei ne burodo a ɛfiri ɔsoro baeɛ. Ɛnte sɛ mana a yɛn nananom dii wɔ ɛserɛ so na wɔwuwuiɛ no. Saa burodo yi deɛ, obiara a ɔbɛdi bi no bɛtena ase daa.” 59Ɛberɛ a na Yesu rekyerɛkyerɛ wɔ hyiadan mu wɔ Kapernaum no na ɔkaa saa nsɛm yi.\nYesu Akyidifoɔ No Mu Pii Twe Wɔn Ho\n60Yesu akyidifoɔ no mu pii tee asɛm a ɔkaeɛ no, wɔkaa sɛ, “Saa asɛm yi deɛ, ɛkyere yɛn adwene. Hwan na ɔbɛte aseɛ?”\n61Yesu hunuu sɛ nʼakyidifoɔ no renwiinwii no, ɔbisaa wɔn sɛ, “Asɛm a mekaeɛ yi to mo suntidua anaa? 62Ɛnneɛ, ɛba sɛ Onipa Ba no resane akɔ ɔsoro, faako a ɔfiri baeɛ no a, ɛdeɛn na mobɛyɛ? 63Onyankopɔn honhom na ɛma nkwa. Onipa ntumi mma nkwa. Nsɛm a maka akyerɛ mo yi yɛ honhom na nkwa wɔ mu, 64nanso mo mu bi nnye nni.” Ɛfiri ahyɛaseɛ no na Yesu hunuu wɔn a wɔnnye no nni ne wɔn a wɔbɛtwe wɔn ho afiri ne ho. 65Ɔkɔɔ so kaa sɛ, “Yei enti na meka kyerɛɛ mo sɛ, obi ntumi mma me nkyɛn gye sɛ Agya no ama no ho ɛkwan” no.\n66Esiane saa nsɛm a Yesu kaeɛ no enti, nʼakyidifoɔ no mu pii twee wɔn ho firii ne ho na wɔanni nʼakyi bio.\n67Yesu hunuu saa no, ɔbisaa asuafoɔ dumienu no sɛ, “Mo nso mobɛgyae mʼakyidie anaa?”\n68Simon Petro buaa no sɛ, “Awurade, hwan nkyɛn na yɛbɛkɔ? Wo na wowɔ nsɛm a ɛwɔ nkwa a ɛnni awieeɛ. 69Na yɛgye wo nsɛm no di na yɛnim sɛ wone Onyankopɔn Ba Kronkron no.”\n70Yesu kɔɔ so kaa sɛ, “Me ara na meyii mo dumienu yi, nanso mo mu baako yɛ ɔbonsam.” 71Asɛm a Yesu kaeɛ no, na ɛfa Yuda a ɔyɛ Simon Iskariot ba no a ɔyɛ asuafoɔ dumienu no mu baako a ɔbɛyi Yesu ama no ho.\nASCB : Yohane 6


ሐዋርያት ሥራ 23 NASV – Asomafoɔ 23 ASCB | Biblica\nሐዋርያት ሥራ 23 NASV – Asomafoɔ 23 ASCB\n1Paulo hwɛɛ agyinatufoɔ no dinn, kaa sɛ, “Anuanom, ahonim pa na mede mayɛ Onyankopɔn adwuma de abɛsi ɛnnɛ da yi.” 2Anania a na ɔyɛ Ɔsɔfopanin no hyɛɛ nnipa a na wɔgyina Paulo ho no sɛ wɔmmɔ nʼano so. 3Paulo ka kyerɛɛ no sɛ, “Wo a wote sɛ ɔfasuo a wɔasra ho fitaa, Onyankopɔn bɛbɔ wo. Wote ha de mmara rebu me atɛn, nanso wobu mmara no so hyɛ sɛ wɔmmɔ me!”\n4Nnipa a na wɔgyina Paulo nkyɛn no bisaa no sɛ, “Sei na ɛsɛ sɛ wokasa kyerɛ Onyankopɔn sɔfopanin?”\n5Paulo buaa wɔn sɛ, “Anuanom, mennim sɛ ɔyɛ Ɔsɔfopanin. Atwerɛsɛm no ka sɛ, ‘Nka asɛmmɔne mfa wo ɔman panin ho.’ ”\n6Ɛberɛ a Paulo hunuu sɛ nnipa no bi yɛ Sadukifoɔ na ebi yɛ Farisifoɔ no, ɔteaam wɔ agyinatufoɔ no anim sɛ, “Me nuanom, meyɛ Farisini. Mʼawofoɔ yɛ Farisifoɔ. Gyidie a mewɔ wɔ awufosɔreɛ mu no enti na megyina ha ama wɔredi mʼasɛm yi.” 7Asɛm a Paulo kaeɛ yi maa ntawantawa sii Farisifoɔ ne Sadukifoɔ no ntam maa wɔn mu kyɛɛ mmienu, 8ɛfiri sɛ, na Sadukifoɔ no nnye owusɔreɛ, abɔfoɔ ne honhom nni. Nanso, Farisifoɔ no de, wɔgye saa nneɛma mmiɛnsa no di.\n9Nteateamu no kɔɔ so kɔsii sɛ Atwerɛsɛm no akyerɛkyerɛfoɔ no mu bi a wɔyɛ Farisifoɔ no sɔre gyinaa hɔ kaa sɛ, “Yɛnhunu bɔne biara a saa onipa yi ayɛ! Ebia honhom anaa ɔbɔfoɔ na ɔkasa kyerɛɛ no!” 10Akasakasa no mu yɛɛ den maa ɔsafohene no suroeɛ sɛ anhwɛ a wɔbɛtete Paulo mu; ɛno enti, ɔhyɛɛ nʼasraafoɔ sɛ, wɔnkɔ nnipa no mu na wɔnkɔgye Paulo mfiri wɔn nsam mfa no nkɔ aban mu.\n11Anadwo no, Awurade bɛgyinaa Paulo nkyɛn ka kyerɛɛ no sɛ, “Nsuro! Sɛdeɛ woadi me ho adanseɛ wɔ Yerusalem ha no, saa ara nso na kɔdi me ho adanseɛ wɔ Roma.”\nWɔbɔ Paulo Ho Pɔ\n12Adeɛ kyeeɛ no, Yudafoɔ bi hyia kaa ntam, dii nse sɛ wɔrennidi na wɔrennom nso kɔsi sɛ wɔbɛkum Paulo. 13Na saa nnipa no dodoɔ bɛboro aduanan. 14Afei, wɔkɔɔ asɔfoɔ mpanin ne mpanin no nkyɛn kɔka kyerɛɛ wɔn sɛ, “Yɛaka ntam, adi nse sɛ hwee renka yɛn ano kɔsi sɛ yɛbɛkum Paulo. 15Mo ne agyinatufoɔ no nsoma nkɔ Roma ɔsafohene no nkyɛn nhyɛ da nka sɛ, mopɛ sɛ mobisa Paulo deɛ wayɛ no mu yie. Nanso, ansa na wɔde no bɛduru hɔ no, na yɛakum no dada.”\n16Nanso, Paulo wɔfaase bi tee pɔ a wɔabɔ no enti, ɔkɔɔ aban mu hɔ kɔbɔɔ Paulo amaneɛ.\n17Paulo frɛɛ asraafoɔ mpanin no mu baako ka kyerɛɛ no sɛ, “Wo ne aberanteɛ yi nkɔ ɔsafohene no nkyɛn, ɛfiri sɛ, ɔwɔ asɛm bi ka kyerɛ no.” 18Ɔsraani panin no ne aberanteɛ no kɔɔ ɔsafohene no nkyɛn.\nWɔduruu hɔ no, ɔka kyerɛɛ ɔsafohene no sɛ, “Paulo a ɔda afiase no asoma me sɛ memfa aberanteɛ yi mmɛhunu wo na ɔwɔ asɛm bi ka kyerɛ wo.”\n19Ɔsafohene no sɔɔ aberanteɛ no nsa de no kɔgyinaa nkyɛn baabi bisaa no sɛ, “Asɛm bɛn na wowɔ ka kyerɛ me?”\n20Aberanteɛ no ka kyerɛɛ no sɛ, “Yudafoɔ mpanin no abɔ pɔ sɛ ɔkyena wɔbɛhyɛ da abɛsrɛ wo na woama wɔde Paulo abrɛ agyinatufoɔ no sɛ wɔrebɛbisa no ne nsɛm no mu yie. 21Nanso, mma wɔnnaadaa wo. Ɛfiri sɛ, mmarima bɛboro aduanan bi a wɔaka ntam, adi nse sɛ wɔremfa hwee nka wɔn ano kɔsi sɛ wɔbɛnya Paulo akum no no bɛtetɛ no wɔ ɛkwan so. Deɛ wɔretwɛn ara ne sɛ, wobɛma ho ɛkwan.”\n22Ɔsafohene no gyaa aberanteɛ no kwan ka kyerɛɛ no sɛ, “Nka nkyerɛ obiara sɛ woabɛka asɛm biara akyerɛ me.”\n23Ɔsafohene no frɛɛ nʼasraafoɔ mpanimfoɔ baanu ka kyerɛɛ wɔn sɛ, “Mompɛ asraafoɔ ahanu ne apɔnkɔsotefoɔ ne mpeakurafoɔ ahanu na momfiri ha anadwo nnɔnkron yi ara nkɔ Kaesarea. 24Mompɛ ɔpɔnkɔ mma Paulo na momfa no nkɔma Amrado Felike dwoodwoo.”\n25Afei, ɔsafohene no twerɛɛ nwoma a emu nsɛm ka sɛ:\n26Me Klaudio Lisia\na meretwerɛ wo Onimuonyamfoɔ Amrado Felike saa nwoma yi,\n27Yudafoɔ kyeree saa ɔbarima yi a anka wɔrekum no, nanso metee sɛ ɔyɛ Romani no, me ne mʼasraafoɔ kɔgyee no firii wɔn nsam. 28Mepɛɛ sɛ mehunu bɔne ko a wayɛ, enti mede no kɔmaa wɔn agyinatufoɔ no. 29Mehunuiɛ sɛ ɔnyɛɛ biribiara a ɛsɛ sɛ wɔgyina so kum no anaasɛ wɔde no to afiase. Asɛm a wɔka too ne so no fa wɔn mmara ho. 30Ɛno enti, ɛberɛ a metee sɛ Yudafoɔ bi abɔ ne ho pɔ sɛ wɔbɛtɛ no akum no no, meyɛɛ mʼadwene sɛ mede no bɛbrɛ wo. Maka makyerɛ wɔn a wɔwɔ asɛm bi ka tia no no sɛ, wɔmmra wʼanim mmɛka.\n31Asraafoɔ no yɛɛ biribiara a wɔhyɛɛ wɔn sɛ wɔnyɛ no. Anadwo no ara wɔde Paulo kɔɔ Antipatri. 32Adeɛ kyeeɛ no, asraafoɔ a wɔnam fam no sane wɔn akyi, na wɔn a wɔte apɔnkɔ so no toaa so kɔɔ Kaesarea. 33Wɔduruiɛ no, wɔde nwoma no maa Amrado no de Paulo hyɛɛ ne nsa. 34Amrado no kenkanee nwoma no wieeɛ no ɔbisaa Paulo ɔman ko a ɔfiri mu. Ɔtee sɛ ɔfiri Kilikia no, ɔka kyerɛɛ no sɛ. 35“Wɔn a wɔwɔ asɛm bi ka tia wo no ba a na mɛtie wʼasɛm.” Afei, ɔhyɛɛ sɛ wɔmfa Paulo nkɔ Herode ahemfie na asraafoɔ nwɛn no.\nASCB : Asomafoɔ 23


KENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Fijian Finnish French Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikongo Kikuyu Kiluba Kinyarwanda Kirghiz Korean Latvian Lithuanian Luo Malagasy Norwegian Nzema Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Xhosa Yoruba Zulu\nASƐM A ƐDA SO: WUBETUMI DE WO WERƐ AHYƐ ƆSOM MU?\nFa no sɛ yare kɛse bi abɔ wo, na gye sɛ woayɛ oprehyɛn ansa na wo ho atɔ wo. Ɛba saa a, wo nkwa hyɛ dɔkota a ɔbɛyɛ oprehyɛn no nsa, enti ɛsɛ sɛ ɔyɛ obi a wubetumi agye no adi paa. Wunnye nni sɛ ɛsɛ sɛ wuhu sɛ onim adwuma ansa na woagye no adi?\nEnti ɛho hia nso sɛ wohwehwɛ wo som mu yiye. Sɛ wowɔ ɔsom bi mu a, ɛkyerɛ sɛ wode wo gyidi nyinaa ahyɛ ɔsom no mu, na sɛ wubenya nkwa daakye mpo a, egyina ɔsom no so.\nYesu ama yɛn biribi a ebetumi aboa yɛn ama yɛahwehwɛ yɛn som mu. Ɔkae sɛ: “Dua biara aba na wɔde hu.” (Luka 6:44) Enti sɛ wofa ɔsom bi na wohwɛ sɛnea ɛte no a, aba bɛn na ɛsow? Ɔsom no mpanyimfo ka sika ho asɛm dodo anaa? Asɔremma no nso, wɔde nea Bible ka wɔ akokoakoko ne abrabɔ pa ho no yɛ adwuma anaa? Afei ma yemmisa sɛ, enti ɔsom bi wɔ hɔ a yebetumi de yɛn werɛ ahyɛ mu? Yɛsrɛ wo, kenkan ɛho nsɛm a edidi so no.\n“Dua biara aba na wɔde hu.”—Luke 6:44


Acts 21 KJV – Asomafo 21 AKCB | Biblica\nActs 21 KJV – Asomafo 21 AKCB\n1Yɛne Efeso asafo mpanyimfo no dii ntetewmu no, yesii mu nam asu ani tee kɔɔ Ko. Ade kyee no, yekoduu Rodo na yefii hɔ kɔɔ Patara. 2Yenyaa hyɛn bi a ɛrekɔ Foinike kɔtenaa mu kɔe. 3Yeduu baabi a yɛn ani tua Kipro no, yetwaa ho wɔ benkum fam kɔɔ Siria. Yesii fam wɔ Tiro, efisɛ na ɛhɔ na wɔrekoyi hyɛn no mu nneɛma. 4Yehuu asuafo bi wɔ hɔ tenaa wɔn nkyɛn dii nnaawɔtwe. Asuafo no nam Honhom Kronkron adiyi so bɔɔ Paulo kɔkɔ sɛ ɔnkɔ Yerusalem. 5Nanso bere duu sɛ ɛsɛ sɛ yefi hɔ no, yegyaw wɔn hɔ kɔe. Asuafo no nyinaa ne wɔn yerenom ne wɔn mma kogyaa yɛn kwan koduu mpoano. Yeduu hɔ no yɛn nyinaa buu nkotodwe bɔɔ mpae. 6Afei yɛkrakraa yɛn ho yɛn ho wiei no, yɛkɔtenaa hyɛn no mu maa wɔn nso san kɔɔ fie.\n7Yefi Tiro no, yɛtoaa yɛn akwantu no so faa nsu ani koduu Ptolemai. Yeduu hɔ no yekokyiaa asuafo a wɔwɔ hɔ no dii wɔn nkyɛn da koro. 8Yefii hɔ nʼadekyee so kɔɔ Kaesarea kɔtenaa ɔsɛmpakafo Filipo a na ɔka mmarima baason a woyii wɔn wɔ Yerusalem no ho no fi. 9Na Filipo wɔ mmabea baanan a wɔnwaree ɛ, na wɔhyɛ nkɔm.\n10Yɛtenaa hɔ kyɛɛ kakra no, odiyifo bi a wɔfrɛ no Agabo fii Yudea baa hɔ. 11Ɔbaa faako a yɛwɔ no, ɔfaa Paulo abɔso de kyekyeree ne nan ne ne nsa kae se, “Asɛm a Honhom Kronkron ka ni, ‘Sɛnea Yudafo a wɔwɔ Yerusalem no bɛkyekyere onipa a abɔso yi yɛ ne dea no, na wɔde no ahyɛ amanamanmufo no nsa ni!’ ”\n12Yɛtee saa asɛm no, yɛne wɔn a na yɛne wɔn wɔ hɔ no nyinaa srɛɛ Paulo sɛ ɔnnkɔ Yerusalem. 13Na ɔka kyerɛɛ wɔn se, “Osu a musu de rehyɛ me awerɛhow yi ase ne dɛn? Me de, masiesie me ho sɛ ɛnyɛ kyekyere a wɔbɛkyekyere me wɔ Yerusalem no na misuro, na sɛ etwa sɛ miwu ma Awurade Yesu a, mewu.” 14Yɛkae kae a wampene no yegyae kae se, “Nea Awurade pɛ na ɛnyɛ.”\n15Nna bi akyi no, yɛboaboaa yɛn ho fii hɔ kɔɔ Yerusalem. 16Kaesarea asuafo no bi ne yɛn kɔe. Yeduu hɔ no, yɛkɔsoɛɛ Mnason a ofi Kipro a ogyee Yesu Kristo dii akyɛ no fi.\n17Yeduu Yerusalem no, asuafo a wɔwɔ hɔ no nyinaa gyee yɛn ɔfɛw so. 18Ade kyee no, Paulo ne yɛn kokyia Yakobo ne Yerusalem asafo no mu mpanyimfo. 19Nkyia no akyi no, Paulo kaa biribiara a Onyankopɔn nam ne som no so ayɛ wɔ amanamanmufo no mu no kyerɛɛ wɔn.\n20Wotiee Paulo amanneɛbɔ no wiei no, wɔhyɛɛ Onyankopɔn anuonyam. Na wɔka kyerɛɛ no se, “Onua, wʼankasa wudi adanse sɛ Yudafo mpempem na na wɔabɛyɛ asuafo a wɔn nyinaa nso di yɛn mmara no so. 21Saa nnipa yi ate sɛ wutia Mose mmara no ne Yudafo amanne; ɛne sɛ, wokyerɛkyerɛ Yudafo a wɔte amanamanmufo no mu se wonntwa wɔn mma twetia na wonnni yɛn amanne nso so. 22Nea ɛbɛyɛ biara, wɔbɛte sɛ woaba ha. Enti yɛbɛyɛ no dɛn? 23Yɛ nea yɛrebɛka akyerɛ wo yi. Mmarima baanan bi wɔ yɛn nkyɛn ha a, wɔaka ntam. 24Wo ne wɔn nkɔ na munkodwira mo ho na tua ho ka ma wɔn sɛnea ɛbɛyɛ a, wobetumi atwitwa wɔn tinwi. Eyi bɛma obiara ahu sɛ nsɛm a wɔte faa wo ho no mu biara nyɛ nokware, efisɛ wʼankasa mpo wudi Mose mmara no so. 25Amanamanmufo a wɔabɛyɛ asuafo no de, wɔakyerɛw akɔma wɔn akyerɛ gyinae a yɛasi sɛ, wonnni aduan biara a wɔde abɔ afɔre ama abosom; wonnni mogya; wonnni aboa biara a wɔantwa ne mene ansa na owui; na afei nso wɔntwe wɔn ho mfi aguamammɔ ho.”\n26Ade kyee no, Paulo ne mmarima no kodwiraa wɔn ho. Ɔne wɔn kɔɔ asɔredan mu kɔkyerɛɛ da a wobewie wɔn ahodwira no ne da a wɔbɛbɔ afɔre ama wɔn mmaako mmaako.\n27Nnanson no reyɛ atwam no, Yudafo bi a wofi Asia huu Paulo wɔ asɔredan no mu. Wɔhwanyan nnipa a wɔwɔ hɔ no nyinaa ma wɔkyeree Paulo. 28Wɔteɛteɛɛ mu se, “Israel mmarima, monsɔre mmɛboa yɛn! Oyi ne ɔbarima a baabiara a ɔbɛkɔ no ɔnam ne nkyerɛkyerɛ so tia Israelfo, Mose mmara ne asɔredan yi. Mpo ɔde amanamanmufo bi aba ha de agu Kronkronbea ha ho fi.” 29Nea enti a wɔkaa saa asɛm yi ne sɛ, na wɔahu Paulo ne Efesoni Trofimo wɔ kurom hɔ, enti na wosusuw sɛ Paulo de no akɔ asɔredan mu hɔ.\n30Wɔtee saa no, kurow mu no nyinaa bɔɔ twi kɔkyeree Paulo, twee no fii asɔredan no mu hɔ. Wɔtotoo asɔredan no apon no nyinaa mu ntɛm so. 31Bere a dɔm no pɛɛ sɛ wokum Paulo no, obi kɔka kyerɛɛ Roma asraafo sahene no se basabasa asi Yerusalem. 32Amono mu hɔ ara ɔsahene no ne asraafo mpanyin bi ne asraafo bi de ahoɔhare kɔɔ nea dɔm no ahyia hɔ. Bere a nnipa no huu no ne asraafo no, wogyaee Paulo hwe.\n33Ɔsahene no kosoo Paulo mu, kyerɛɛ sɛ wɔmfa nkɔnsɔnkɔnsɔn abien ngu no. Afei obisae se, “Hena ne saa ɔbarima yi? Bɔne bɛn na wayɛ?” 34Nnipa no ano antumi ankɔ bɛnkoro; ebinom ka sɛɛ a, na afoforo nso aka sɛɛ. Saa basabasa yi amma ɔsahene no antumi anhu asɛm pɔtee a asi. Ɛno nti, ɔhyɛɛ nʼasraafo no sɛ wɔmfa Paulo nkɔ aban mu. 35Wɔde Paulo duu atrapoe no ano no, dɔm no bɔ toaa no enti asraafo no maa no so kɔe. 36Dɔm no tu dii wɔn akyi teɛteɛɛ mu se, “Munkum no!”\n37Wɔde Paulo rekɔ aban mu no, obisaa ɔsahene no se, “Mesrɛ wo, metumi aka asɛm bi akyerɛ wo ana?”\nƆsahene no nso bisaa no se, “Enti, wote Hela kasa? 38Ɛnyɛ wo ne Misraimni a da bi ofii basabasayɛ ase dii mmarima awudifo mpem anan anim kɔɔ sare so no?”\n39Paulo buaa no se, “Meyɛ Yudani a wɔwoo me wɔ Tarso; Kilikia kurow a agye din no mu nipa ne me. Mesrɛ wo, ma me ho kwan na me ne nnipa no nkasa.”\n40Ɔsahene no maa Paulo kwan ma ogyinaa atrapoe no so nyamaa nnipa no. Wɔyɛɛ komm no, Paulo kasa kyerɛɛ wɔn wɔ Arameike kasa mu se:\nAKCB : Asomafo 21


Asomafo Nnwuma 8 | Intanɛt So Bible| Wiase Foforɔ Nkyerɛaseɛ\nAsomafo Nnwuma 8:1-40\n8 Saul nso penee kum a na wɔrekum no no so.+ Saa da no ɔtaa+ kɛse bi baa asafo a ɛwɔ Yerusalem no so; na wɔn nyinaa bɔ hwetee+ Yudea ne Samaria nsase nyinaa so ma ɛkaa asomafo no nkutoo. 2 Na mmarima nyamesurofo bi faa Stefano kosiee no,+ na wosuu+ no pii. 3 Afei Saul fii ase tuu n’ani sii asafo no so. Ɔhyɛnhyɛn afie mu kɔtwee mmarima ne mmea nyinaa, na ɔma wɔde wɔn guu afiase.+ 4 Ɛnna wɔn a wɔbɔ hwetee no kyin asase no so kaa asɛmpa no.+ 5 Na Filipo kɔɔ Samaria+ kurow no mu na ofii ase kaa Kristo ho asɛm kyerɛɛ wɔn. 6 Bere a nnipakuw no tiei na wɔhwɛɛ nsɛnkyerɛnne a Filipo reyɛ no, wɔde koma koro yɛɛ aso maa nsɛm a ɔkae no. 7 Ná nnipa pii wɔ ahonhom fĩ,+ na wɔde nne kɛse teɛteɛɛm fii wɔn mu fii. Bio nso, mmubuafo+ ne mpakye pii nyaa ayaresa. 8 Enti anigye kɛse baa kurow no mu.+ 9 Afei na ɔbarima bi wɔ kurow no mu a wɔfrɛ no Simon, a na odi asumansɛm+ ma Samaria man no ho dwiriw wɔn, na ɔka sɛ ɔyɛ onipa kɛse.+ 10 Na wɔn nyinaa, efi akumaa so kosi ɔkɛse so, tie no ka sɛ: “Oyi ne Onyankopɔn Tumi a wobetumi afrɛ no Ɔkɛseɛ.” 11 Enti na wotie no efisɛ na ɔnam n’asumansɛm so ama wɔn ho adwiriw wɔn akyɛ. 12 Na bere a wogyee Filipo a ɔreka Onyankopɔn ahenni+ ne Yesu Kristo din ho asɛmpa no dii no, wɔma wɔbɔɔ wɔn asu, mmarima ne mmea nyinaa.+ 13 Simon nso bɛyɛɛ gyidini, na wɔbɔɔ no asu wiei no, ɔde ne ho bɔɔ Filipo;+ na nsɛnkyerɛnne ne ahoɔdenne akɛse a na ɛrekɔ so a ohui no maa ne ho dwiriw no. 14 Bere a asomafo a wɔwɔ Yerusalem no tee sɛ nnipa a wɔwɔ Samaria no agye Onyankopɔn asɛm+ no, wɔsomaa Petro ne Yohane kɔɔ wɔn nkyɛn, 15 na wɔkɔbɔɔ mpae maa wɔn sɛnea ɛbɛyɛ a wobenya honhom kronkron;+ 16 efisɛ na ennya mmaa wɔn mu biara so, na mmom asu ara na na wɔabɔ wɔn wɔ Awurade Yesu din mu.+ 17 Ɛnna wɔde wɔn nsa koguu wɔn so,+ na wofii ase nyaa honhom kronkron. 18 Afei bere a Simon hui sɛ asomafo no nsa a wɔde gu obi so no na ɛma onya honhom no, ɔyɛe sɛ ɔrema wɔn sika,+ 19 na ɔkae sɛ: “Momma me tumi yi bi, na obiara a mede me nsa begu no so no anya honhom kronkron.” 20 Na Petro ka kyerɛɛ no sɛ: “Wo ne wo dwetɛ nyinaa nsɛe, efisɛ wususuw sɛ wɔde sika na enya Onyankopɔn dom akyɛde.+ 21 Wunni kyɛfa anaa apɛgyade biara wɔ asɛm yi mu, efisɛ wo koma nteɛ wɔ Onyankopɔn anim.+ 22 Enti sakra w’adwene wɔ saa bɔne a woayɛ yi ho, na srɛ Yehowa+ sɛ, sɛ ɛbɛyɛ yiye a, ɔmfa nea woabɔ ho pɔw wo koma mu no mfiri wo; 23 na mahu sɛ woyɛ bɔnwoma a edi awu+ ne amumɔyɛ hama.”+ 24 Ɛnna Simon buae sɛ: “Monsrɛ Yehowa mma me,+ na nea moaka yi mu biara amma me so.” 25 Afei bere a wodii adanse fefeefe na wɔkaa Yehowa asɛm no, wɔsan kɔɔ Yerusalem, na wɔkaa asɛmpa no wɔ Samariafo nkuraa bebree ase.+ 26 Na Yehowa bɔfo+ ka kyerɛɛ Filipo sɛ: “Sɔre na kɔ anafo, ɔkwan a efi Yerusalem kɔ Gasa no so.” (Eyi yɛ sare so kwan.) 27 Ɛnna ɔsɔre kɔe, na hwɛ! Etiopiani+ piani+ bi ni, otumfoɔ a ɔhwɛ Etiopiafo hemmaa Kandake sika nyinaa so. Ná wakɔ Yerusalem akɔsom,+ 28 na ɔte ne teaseɛnam mu resan akɔ a ɔrekenkan odiyifo Yesaia nhoma no.+ 29 Enti honhom no ka+ kyerɛɛ Filipo sɛ: “Twiw bɛn teaseɛnam yi.” 30 Filipo tuu mmirika kɔɔ ho na ɔtee sɛ ɔrekenkan odiyifo Yesaia nhoma no, na ose: “Wote nea worekenkan no ase?” 31 Ɔkae sɛ: “Sɛ obi ankyerɛ me a, mɛyɛ dɛn atumi ate ase?” Na ɔsrɛɛ Filipo sɛ ɔmforo mmɛtena ne nkyɛn. 32 Kyerɛwnsɛm mu asɛm a na ɔrekenkan no ni: “Wɔde no bae sɛ oguan a wɔrebekum no, na sɛnea oguammaa tɔ mum wɔ nea otwitwa ne ho nhwi anim no, wammue n’ano.+ 33 Bere a wɔbrɛɛ no ase no, wɔammu atɛn amma no.+ Hena na ɔbɛkyerɛ n’ase? Efisɛ wɔafa ne nkwa afi asase so kɔ.”+ 34 Opiani no bisaa Filipo sɛ: “Mesrɛ wo, hena na odiyifo no ka ne ho asɛm yi? N’ankasa anaa onipa foforo?” 35 Filipo buee n’ano,+ na ofi Kyerɛwnsɛm+ mu asɛm yi so kaa Yesu ho asɛmpa kyerɛɛ no. 36 Afei bere a wɔnam kwan so rekɔ no, wokoduu nsu bi ho, na opiani no kae sɛ: “Hwɛ! Nsu na ɛda hɔ yi; dɛn na esiw me asubɔ ho kwan?”+ 37 —— 38 Ɛnna ɔmaa teaseɛnam no gyinae, na wɔn baanu nyinaa sian kɔɔ nsu no mu, Filipo ne opiani no; na ɔbɔɔ no asu. 39 Bere a wofii nsu no mu puei no, ntɛm ara na Yehowa honhom de Filipo kɔe,+ na opiani no anhu no bio, na ɔde ahurusi toaa so kɔɔ ne kwan. 40 Na Filipo kopuee Asdod, na ɔkɔfaa asase no so toaa so kaa+ asɛmpa no kyerɛɛ nkurow no nyinaa kosii sɛ oduu Kaesarea.+\nAsomafo Nnwuma 8


አሞጽ 5 NASV – Amos 5 ASCB | Biblica\nአሞጽ 5 NASV – Amos 5 ASCB\nAhunu Ne Adwensakyera\n1Tie asɛm yi, mo Israelfoɔ, saa mmenabɔ yi fa mo ho:\n2“Ɔbabunu Israel ahwe ase\na ɔrensɔre bio,\nwɔapo no ɔno ara asase so,\nna ɔnni obi a ɔbɛpagya no.”\n3Deɛ Otumfoɔ Awurade seɛ nie:\n“Kuropɔn a ɔde mmarima ahoɔdenfoɔ apem ko ma Israel no,\nemu ɔha pɛ na ɛbɛka;\nKuro a ɔde ahoɔdenfoɔ ɔha no,\nemu edu pɛ na ɛbɛka.”\n4Deɛ Awurade ka kyerɛ Israelfoɔ nie:\n“Monhwehwɛ me na monnya nkwa;\nna monntu ɛkwan nkɔ Beer-Seba nso.\nAmpa ara Gilgal bɛkɔ nnommumfa mu\nna wɔbɛhwe Bet-El ase koraa.”\n6Monhwehwɛ Awurade na monnya nkwa,\nanyɛ saa a ɔbɛpra Yosef efie te sɛ ogya;\nna Bet-El rennya obi nnum no.\n7Mo a moma atemmuo yɛ nwono\nna mototo tenenee ase.\n8Deɛ ɔbɔɔ nsoromma, Akokɔbaatan ne ne mma,\ndeɛ ɔdane esum yɛ no adekyeeɛ\nna ɔma awia dane adesaeɛ.\nDeɛ ɔboaboa ɛpo mu nsuo ano\nna ɔhwie gu asase so,\nne din ne Awurade.\n9Ɔsɛe abandenden ntɛm so\nna ɔbubu kuropɔn a wɔabɔ ho ban nso,\n10motane deɛ ɔtenetene wɔ asɛnniiɛ\nna mobu deɛ ɔka nokorɛ animtiaa.\n11Motiatia ohiani so\nna mohyɛ no gye aduane firi ne nkyɛn.\nEnti, ɛwom sɛ mode aboɔ a wɔatwa asisi afie akɛseɛ deɛ,\nnanso morentena mu;\nɛwom sɛ moayɛ bobe nturo a ɛyɛ fɛ deɛ\nnanso morennom emu nsã.\n12Na menim mo mmarato dodoɔ\nne mo bɔne akɛseɛ no.\nMohyɛ teneneefoɔ so na mogye adanmudeɛ\nmobu ahiafoɔ ntɛnkyea wɔ asɛnniiɛ.\n13Ɛno enti, ɔnyansafoɔ yɛ komm saa mmerɛ yi mu,\nɛfiri sɛ, ɛyɛ mmerɛ bɔne.\n14Monhwehwɛ papa, na moanya nkwa\nna ɛnyɛ bɔne.\nNa Asafo Awurade Onyankopɔn bɛka wo ho,\nsɛdeɛ moka sɛ ɔyɛ no.\n15Monkyiri bɔne, na monnɔ papa;\nMonni atɛn tenenee wɔ asɛnniiɛ.\nEbia, Asafo Awurade Onyankopɔn\nbɛnya ahummɔborɔ ama\n16Enti deɛ Awurade, Asafo Awurade Onyankopɔn seɛ nie:\n“Mmenabɔ bɛba mmorɔno nyinaa so\nna ɔyea ne apinisie bɛba mmɔntene so.\nWɔbɛfrɛ akuafoɔ ama wɔabɛsu\nna agyamfoɔ abɛtwa adwo.\n17Wɔbɛbɔ mmena wɔ bobeturo nyinaa mu,\nɛfiri sɛ mɛnante mo mu,”\nAwurade Ɛda No\n18Nnome nka wɔn a\nwɔpɛ sɛ Awurade da no ba!\nDeɛn enti na mopɛ sɛ Awurade da no ba?\nSaa ɛda no bɛyɛ esum, na ɛnnyɛ hann.\n19Ɛbɛyɛ te sɛ ɔnipa a ɔdwane firi gyata anim\nna ɔkohyia sisire,\nsɛ deɛ owura ne fie\nde ne nsa to ɔfasuo so,\nna ɔwɔ ka no.\n20Na Awurade da no bɛyɛ esum; ɛrenyɛ hann,\nɛbɛyɛ esum kabii a ɛhan nsensaneɛ biara nni mu.\n21“Mekyiri na mepo mo nyamesom mu apontoɔ;\nmʼani nnye mo afahyɛ nhyiamu ho.\n22Ɛwom sɛ mode ɔhyeɛ afɔdeɛ ne aduane afɔdeɛ brɛ me deɛ,\nMode asomdwoeɛ afɔdeɛ brɛ me\nnanso mʼani rensɔ.\n23Momfa mo nnwontoɔ gyegyeegye no mfiri me so!\nMerentie mo asankuten so nnwom.\n24Mmom, momma atɛntenenee ntene sɛ asubɔnten,\nna tenenee nyɛ sɛ asutene a ɛrenwe da!\n25“Israelfoɔ, ɛnyɛ me na mode afɔrebɔdeɛ ne ayɛyɛdeɛ brɛɛ me\n26Mode mo ho nyinaa ato Molek nyame,\n27Ɛno enti, mɛtwa mo asuo akɔ Damasko nohoa,”\nsɛdeɛ Awurade a ne din ne Onyankopɔn Otumfoɔ seɛ nie.\nASCB : Amos 5


BERE a Yudafo no bɔɔ mmɔden sɛ wobesiw Yesu abo no, wamfi Yerusalem. Akyiri yi, wɔ homeda no bere a ɔne n’asuafo no nenam kurow no mu no, wohuu ɔbarima bi a n’ani afura fi n’awo mu. Asuafo no bisa Yesu sɛ: “Rabi, hena na ɔyɛɛ bɔne, oyi anaa n’agya ne ne na, sɛ wɔwoo no onifuraefo yi?”\nTe sɛ rabifo binom no, na asuafo no gye di sɛ obi a ɔwɔ ne na awotwaa mu betumi ayɛ bɔne. Nanso Yesu bua sɛ: “Ɛnyɛ oyi anaa n’agya ne ne na na wɔyɛɛ bɔne, na mmom sɛ Onyankopɔn nnwuma bɛda adi wɔ no mu.” Na ɔbarima no anifurae no nnyɛ bɔne pɔtee bi a ɔno anaasɛ n’awofo ayɛ ho amanehunu. Nea efii bɔne a onipa a odi kan Adam yɛe mu bae ne sɛ nnipa nyinaa nyɛ pɛ, enti wobetumi adi dɛm te sɛ onifuraefo a obi bɛyɛ fi awo mu. Afei ɔbarima yi dɛm a wadi no ama Yesu anya hokwan a ɔde bɛma Onyankopɔn nnwuma ada adi.\nYesu si hia a ehia sɛ wɔyɛ saa nnwuma yi so dua: “Ɛsɛ yɛn sɛ adekyee wɔ hɔ yi, yɛyɛ nea ɔsomaa me no nnwuma.” Ɔka sɛ: “Anadwo reba a obiara ntumi nyɛ adwuma. Mewɔ wiase yi, mene wiase hann.” Ɛrenkyɛ biara, Yesu wu no de no bɛkɔ ɔdamoa mu sum mu beae a ɔrentumi nyɛ hwee. Nanso ansa na eyi bɛba no, ɔyɛ anibuei fibea ma wiase no.\nBere a waka eyinom akyi no, Yesu fe ntasu to fam na ɔde fɔtɔw dɔte. Ɔde eyi yɛ ɔbarima no aniwa na ɔka sɛ: “Kɔ, kɔhohoro so ɔtare Siloa (a ne nkyerɛase ne: Nea wɔasoma no) mu.” Ɔbarima no tie. Na bere a ɔyɛ saa no, otumi hu ade! Hwɛ sɛnea n’ani agye bere a ɔsan ba a ohu ade nea edi kan wɔ n’asetra mu no!\nAfipamfo ne wɔn a wonim no no ho dwiriw wɔn. Wobisa sɛ: “Ɛnyɛ oyi na ɔte hɔ srɛsrɛ ade no?” Ebinom bua sɛ: “Ɔno ni! Nanso ebinom nnye nni: “Ɔte sɛ ɔno. Na n’ankasa se: Mene no.”\nNkurɔfo no bisa no sɛ: “Ɛyɛɛ dɛn na w’ani buei?”\n“Onipa bi a wɔfrɛ no Yesu na ɔfɔtɔw dɔte de sraa m’ani so, na ɔka kyerɛɛ me sɛ: Kɔ ɔtare Siloa mu kɔhohoro so. Na mekɔ mekɔhohoroo so no, na mihuu ade.”\nWobisae sɛ: “Ɔwɔ he?”\nObuae sɛ: “Minnim.”\nAfei nkurɔfo no de nea anka n’ani afura no kɔ wɔn nyamesom mu akannifo Farisifo no nkyɛn. Wɔn nso wobisa no nea ɛyɛe a otumi hu ade afei. Ɔbarima no kyerɛkyerɛ mu sɛ: “Dɔte na ɔde sraa m’ani so, na mekɔhohoroo so, na mihu ade yi.”\nNokwarem no, na anka ɛsɛ sɛ Farisifo no ne ɔdesrɛfo a wɔasa no yare no ani gye! Nanso wɔkasa tia Yesu mmom. Wɔka sɛ: “Onipa yi mfi Nyankopɔn nkyɛn.” Dɛn nti na wɔka eyi? “Efisɛ onni homeda.” Nanso Farisifo afoforo ka sɛ: “Ɛbɛyɛ dɛn na onipa ɔdebɔneyɛfo betumi ayɛ nsɛnkyerɛnne a ɛte sɛɛ yi?” Enti mpaapaemu ba wɔn mu.\nEnti, wobisa ɔbarima no sɛ: “Wo nso, wabue w’ani yi, dɛn na woka wɔ ne ho?” Obua sɛ: “Ɔyɛ odiyifo.”\nFarisifo no pow sɛ wobegye eyi adi. Wogyedi sɛ kokoam nhyehyɛe bi wɔ Yesu ne ɔbarima yi ntam a wɔde redaadaa nkurɔfo no. Enti nea ɛbɛyɛ na wɔahu asɛm no mu no, wɔfrɛ ɔbarima no awofo na wɔabisabisa wɔn nsɛm. Yohane 8:59; 9:1–18.\n▪ Dɛn na ɛmaa ɔbarima no ani furae, na ɛnyɛ dɛn na ɛma efurae?\n▪ Adesae bɛn na obiara rentumi nyɛ adwuma wom no?\n▪ Bere a wɔsaa ɔbarima no yare no, wɔn a wonim no no yɛɛ wɔn ade dɛn?\n▪ Ɔkwan bɛn so na mpaapaemu baa Farisifo no mu wɔ ɔbarima no a wɔsaa no yare no ho?\nShare Share Ɔsa Ɔbarima Bi a N’ani Afura Fi N’awo mu Yare\ngt ti 70


Bible Yɛ Nhoma Bɛn?\n1, 2. Dɛn nti na yebetumi aka sɛ Bible yɛ akyɛde kɛse?\nSƐ W’ANI nna na w’adamfo bi bɛkyɛ wo ade a, ɛyɛ a wote nka sɛn? Wode ahopere na ebegye. Ɛbɛyɛ wo dɛ sɛ w’adamfo no adwen wo ho, na wobɛda no ase paa.\n2 Saa na Bible te; Onyankopɔn de akyɛ yɛn. Nsɛm a ɛwom no, yɛrennya no baabiara. Wo deɛ susuw ho hwɛ: Bible ma yehu sɛ Onyankopɔn na ɔbɔɔ soro ne asase, na ɔno ara na ɔbɔɔ ɔbarima ne ɔbea a wodi kan no. Afei nso, ɛma yɛn afotu a yebetumi de adi yɛn haw ho dwuma. Yesua Bible nso a, ɛbɛma yɛahu nea Onyankopɔn bɛyɛ daakye ama yɛn asase yi ayɛ krabɛhwɛ. Anokwa, Bible yɛ akyɛde kɛse!\n3. Sɛ wusua Bible a, dɛn na wubehu?\n3 Sɛ wusua Bible a, wubehu sɛ Onyankopɔn pɛ sɛ wobɛyɛ n’adamfo. Bere a woresua ne ho ade nyinaa na wo ne n’adamfofa mu reyɛ den.\n4. Dɛn na ɛma w’ani gye Bible ho?\n4 Wɔakyerɛ Bible no ase kɔ kasa bɛyɛ 2,600 mu, na wɔatintim mpempem pii. Sɛ yeyi wiase nnipa 10 si hɔ a, wɔn mu 9 wɔ Bible wɔ wɔn kasa mu. Nnipa ɔpepem baako ne akyi na nnawɔtwe biara wɔn nsa ka Bible. Yɛrentumi mfa nhoma biara ntoto Bible ho da!\n5. Dɛn nti na yebetumi aka sɛ Bible no fi “Onyankopɔn honhom mu”?\n5 Bible no fi “Onyankopɔn honhom mu.” (Kenkan 2 Timoteo 3:16.) Nanso ebinom bisa sɛ, ‘Sɛ nnipa na wɔkyerɛw Bible no a, ɛnde yɛbɛyɛ dɛn aka sɛ efi Onyankopɔn hɔ?’ Bible bua saa asɛm no. Ɛka sɛ: “Nea efi Onyankopɔn hɔ na nnipa kae sɛnea honhom kronkron kaa wɔn [anaa, ɛkyerɛɛ wɔn kwan].” (2 Petro 1:21) Akɔyɛ sɛ adwumawura bi aka akyerɛ ne kyerɛwfo sɛ ɔnkyerɛw krataa bi mma no. Sɛ owie a, yɛbɛka sɛ krataa no fi hena hɔ? Yɛrenka sɛ ɛyɛ ɔkyerɛwfo no dea, na mmom adwumawura no. Saa na Bible no te; Onyankopɔn na ɔmaa nnipa kyerɛwee. N’anom asɛm na ɛwom, na ɛnyɛ wɔn a wɔkyerɛwee no. Enti Bible yɛ “Onyankopɔn asɛm.”—1 Tesalonikafo 2:13; hwɛ Nsɛm Bi Mu Nkyerɛkyerɛmu 2.\nKyerɛw Kronkron—Wiase Foforo Nkyerɛase no wɔ kasa bebree mu\nMFOMSO BIARA NNI BIBLE NO HO\n6, 7. Adɛn nti na yebetumi aka sɛ Bible mu nsɛm nyinaa hyia?\n6 Mfe 1,600 ne akyiri na wɔde kyerɛw Bible no. Akyerɛwfo no bi kyerɛw wɔn de wu kɔe ansa na ebinom nso reba. Ná wɔn mu bi nim nhoma paa na na ebinom nso nhomanim nkɔ akyiri. Ná wɔn mu baako yɛ dɔkota, na ebi nso kɔ po. Wɔn a aka no nso, na ebi yɛ akuafo, nguanhwɛfo, adiyifo, atemmufo, ne ahemfo. Bible akyerɛwfo no gu ahorow, nanso nsɛm a wɔkyerɛwee no nyinaa hyia. Ɛnka asɛm bi wɔ ha nkɔka foforo wɔ baabi. *\n7 Bible no mfiase pɛɛ no, yehu nea ɛkɔfaa adesamma haw nyinaa bae. Ɛrekɔ awiei nso, ɛkyerɛ sɛnea Onyankopɔn beyi ɔhaw nyinaa afi hɔ ama asase adan Paradise. Bible ma yehu nea akɔ so wɔ nnipa asetenam mfe mpempem pii, na ɛsan ma yehu sɛ Onyankopɔn apɛde nyinaa yɛ hɔ.\n8. Ma nhwɛso a ɛkyerɛ sɛ abɔde ho asɛm biara a Bible aka no da ne kwan mu.\n8 Wɔankyerɛw Bible no sɛ yɛmfa nsua abɔde ho ade anaa yɛmfa nkyerɛ ade wɔ sukuu. Nanso sɛ Bible ka biribi fa abɔde ho a, wuhu sɛ ɛda ne kwan mu. Nhoma a efi Onyankopɔn hɔ deɛ, saa na ɛsɛ sɛ ɛyɛ. Wohwɛ Leviticus nhoma no sɛɛ a, wubehu sɛ Onyankopɔn maa Israelfo akwankyerɛ sɛnea ɛbɛyɛ a wɔremfa yare nsan wɔn yɔnko. Ɛnyɛ nnɛ na wɔkyerɛw saa nsɛm no; akyiri yi koraa ansa na nnipa behui sɛ mmoawammoawa tumi de yare ba. Bible san ka sɛ asase sɛn baabi a hwee nni. Eyi nso yɛ nokware. (Hiob 26:7) Bere bi, na nnipa pii gye di sɛ asase yɛ tratra, nanso na Bible aka no dedaadaw sɛ ɛyɛ kurukuruwa.—Yesaia 40:22.\n9. Yɛhwɛ sɛnea Bible akyerɛwfo kaa nokware no a, dɛn na ɛma yehu?\n9 Sɛ ɛba abakɔsɛm nso a, Bible ka no pɛpɛɛpɛ. Nanso abakɔsɛm nhoma pii nte saa; sɛ akyerɛwfo no reka asɛm bi a, wɔntaa nka mu nokware nyinaa. Yɛmfa no sɛ wɔn man akɔ ako adi nkogu. Sɛ wɔrekyerɛw wɔn abakɔsɛm a, wɔmmɔ so. Nanso Bible akyerɛwfo deɛ, nkogu a Israelfo dii mpo, wɔkaa ho asɛm, na wɔn ankasa mfomso nso wɔkyerɛwee. Obi te sɛ Mose sɛɛ, odii mfomso kɛse maa Onyankopɔn twee n’aso, nanso wamfa ansie; ɔkaa ho asɛm wɔ Numeri nhoma no mu. (Numeri 20:2-12) Nokware a Bible akyerɛwfo kae no ma yehu sɛ Bible no fi Onyankopɔn hɔ. Enti yebetumi de yɛn ho ato so.\nAFOTU PA BEBREE WƆ BIBLE MU\n10. Adɛn nti na ɛsɛ sɛ yɛde Bible afotu yɛ adwuma nnɛ?\n10 Bible no “fi Onyankopɔn honhom mu, na eye ma ɔkyerɛkyerɛ, ntɛnyi, nneɛma ateɛteɛ.” (2 Timoteo 3:16) Ɛnnɛ, mfaso wɔ so paa sɛ yɛde Bible afotu bɛyɛ adwuma. Yehowa na ɔbɔɔ yɛn, enti onim yɛn ho biribiara. Onim yɛn sen sɛnea yenim yɛn ho mpo, na ɔpɛ sɛ yɛn ani gye. Onim nea ɛbɛboa yɛn ne nea ɛremmoa yɛn.\n11, 12. (a) Afotu pa bɛn na Yesu de mae wɔ Mateo ti 5 kosi 7? (b) Dɛn bio na yebetumi asua afi Bible mu?\n11 Yɛkenkan Mateo ti 5 kosi 7 a, yebehu afotu pa bi a Yesu de mae. Ɔkyerɛɛ nea yɛyɛ a yebenya anigye, sɛnea yɛne afoforo bɛtena kama, sɛnea yɛbɛbɔ mpae, ne adwene a ɛsɛ sɛ yenya wɔ sika ho. Ɔde afotu yi mae no, mfe 2,000 ni. Nanso nnɛ nyinaa wode yɛ adwuma a, ɛyɛ yiye.\n12 Afei, Yehowa de Bible nnyinasosɛm kyerɛ yɛn ɔkwampa a yɛbɛfa so ama anigye aba yɛn abusua mu. Ɔsan kyerɛ yɛn kwan a yebetumi afa so ayɛ adwumayɛfo a wɔn ho akokwaw, ne sɛnea yɛne nkurɔfo bɛtena na ama asomdwoe aba yɛn ntam. Sɛ́ yefi he oo, yɛte sɛn oo, yɛn haw so sɛ dɛn mpo a, Bible nnyinasosɛm betumi aboa yɛn.—Kenkan Yesaia 48:17; hwɛ Nsɛm Bi Mu Nkyerɛkyerɛmu 3.\nNYA AWERƐHYEM SƐ BIBLE NKƆMHYƐ BƐBA MU\nYesaia hyɛɛ nkɔm sɛ Babilon bɛsɛe\n13. Dɛn na Yesaia kae sɛ ɛbɛto Babilon kurow no?\n13 Bible nkɔmhyɛ pii abam dedaw. Baako ni: Yesaia hyɛɛ nkɔm sɛ Babilon bɛsɛe. (Yesaia 13:19) Ɔkyerɛɛ ɔkwan pɔtee a kurow no bɛfa so asɛe. Ná nsu atwa Babilon kurow no ho ahyia, na na apon akɛse da ano. Nanso Yesaia kae sɛ nsu no bɛwe na kurow no apon no nso, wobebue ato hɔ. Atamfo bedi kurow no so nkonim nanso wɔrentow agyan baako mpo. Yesaia kae mpo sɛ onipa a ɔbɛsɛe Babilon kurow no din de Kores.—Kenkan Yesaia 44:27–45:2; hwɛ Nsɛm Bi Mu Nkyerɛkyerɛmu 4.\n14, 15. Ɛyɛɛ dɛn na Yesaia nkɔmhyɛ no baa mu?\n14 Yesaia hyɛɛ nkɔm no, mfe ahanu akyi na asraafo betwaa Babilon kurow ho hyiae sɛ wɔbɛsɛe no. Hena na na odi asraafo no anim? Sɛnea Yesaia kae no, na ɛyɛ Persia hene Kores. Enti afei de na biribiara kyerɛ sɛ nkɔmhyɛ no fã a aka no nso bɛba mu.\n15 Anadwo a atamfo baa kurow no so no, na Babilonfo atow pon regye wɔn ani. Kurow no afasu akɛse ne nsu a atwa ho ahyia nti, na ɛyɛ wɔn sɛ wɔwɔ ahobammɔ. Kores ne n’asraafo no twaa bonka de danee nsu no ani. Nsu no we koduu baabi a Persia asraafo no fa mu a, ɛyɛ yiye. Nanso Babilon ɔfasu no na esi wɔn anim yi, wɔbɛyɛ dɛn awura kurow no mu? Sɛnea nkɔmhyɛ no kyerɛ no, na wɔagyaw kurow no apon ano ato hɔ dagyaa. Enti asraafo no dii kurow no so nkonim a wɔantow agyan baako mpo.\n16. (a) Dɛn na Yesaia kae sɛ ɛbɛto Babilon kurow no? (b) Dɛn na ɛma yehu sɛ Yesaia nkɔmhyɛ no baa mu?\n16 Yesaia hyɛɛ Babilon kurow no ho nkɔm sɛ da bi bɛba a, obiara rentena mu bio. Ɔkyerɛw sɛ: “Obiara rentena mu da, na ɔrennya baabi ntena, awo ntoatoaso a edidi so nyinaa mu.” (Yesaia 13:20) Asɛm yi sii anaa? Sɛ wokɔ Baghdad, Iraq anafo fam bɛyɛ kilomita 80 a, wubehu Babilon kurow dedaw no sɛ asɛe pasaa. Ebesi nnɛ, obiara nte hɔ. Yehowa ‘de ɔsɛe prae apra no kɔ.’—Yesaia 14:22, 23. *\nBabilon a asɛe pasaa\n17. Dɛn na ɛma yegye di sɛ Onyankopɔn bɔhyɛ nyinaa bɛba mu?\n17 Yɛhwɛ sɛnea Bible nkɔmhyɛ pii aba mu no a, ɛma yenya ahotoso sɛ nea Bible aka sɛ ɛbɛba daakye nyinaa bɛba. Yehowa aka sɛ ɔbɛdan asase yi Paradise, na yegye di paa sɛ ɔbɛyɛ nso. (Kenkan Numeri 23:19.) Enti “daa nkwa a Onyankopɔn a ontumi nni atoro no ahyɛ ho bɔ fi teteete” no, yɛn ani da so.—Tito 1:2. *\nBIBLE BETUMI ASESA W’ABRABƆ\n18. Dɛn na Paulo ka faa “Onyankopɔn asɛm” ho?\n18 Yɛahu dedaw sɛ nhoma biara ne Bible nsɛ. Emu nsɛm nyinaa hyia, na sɛ ɛka abakɔsɛm ne abɔde ho asɛm nso a, wuhu sɛ ɛda ne kwan mu. Ɛma yɛn afotu pa, na emu nkɔmhyɛ pii nso abam dedaw. Ɛnyɛ eyi nko na Bible ka ho asɛm. Ɔsomafo Paulo kyerɛwee sɛ: “Onyankopɔn asɛm wɔ nkwa, na tumi wɔ mu.” Dɛn na saa asɛm no kyerɛ?—Kenkan Hebrifo 4:12.\n19, 20. (a) Wopɛ sɛ wuhu sɛnea wote paa a, Bible bɛboa wo sɛn? (b) Dɛn na wobɛyɛ de akyerɛ sɛ w’ani sɔ Bible no?\n19 Bible betumi asesa w’abrabɔ. Ebetumi aboa ma woahu sɛnea wote ankasa. Sɛnea yɛte paa wɔ yɛn mu no, Bible betumi aboa ama yɛahu. Ebia na ɛyɛ yɛn sɛ yɛdɔ Onyankopɔn. Nanso sɛ yɛdɔ no paa a, nea Bible aka no, yɛde bɛyɛ adwuma.\n20 Bible yɛ nhoma a efi Onyankopɔn hɔ ampa. Ɔpɛ sɛ woso mu yiye, wokenkan, na wusua. Ma w’ani nsɔ akyɛde a Onyankopɔn de ama wo yi, na sua daa. Woyɛ saa a, wubehu nea Onyankopɔn abɔ ne tirim sɛ ɔbɛyɛ ama nnipa. Yebesua ho ade pii wɔ ti a edi hɔ no mu.\n^ nky. 6 Nnipa bi ka sɛ Bible mu nsɛm nhyia, nanso ɛnyɛ saa na asɛm no te. Hwɛ Yehowa Adansefo nhoma a wɔato din The Bible—God’s Word or Man’s? ti 7.\n^ nky. 16 Sɛ wopɛ sɛ wuhu Bible nkɔmhyɛ pii a, wubetumi akenkan bi wɔ nhomawa a wɔato din Amansan Nhoma kratafa 27-29. Ɛyɛ Yehowa Adansefo nhoma.\n^ nky. 17 Babilon sɛe no, ɛyɛ Bible nkɔmhyɛ pii a aba mu no mu baako pɛ. Wubehu nkɔmhyɛ pii a ɛfa Yesu Kristo ho wɔ Nsɛm Bi Mu Nkyerɛkyerɛmu 5.\nNOKWASƐM 1: BIBLE FI ONYANKOPƆN HƆ\n“Kyerɛwnsɛm no nyinaa fi Onyankopɔn honhom mu.”—2 Timoteo 3:16\nDɛn na ɛma Bible yɛ soronko?\nWɔakyerɛ Bible ase kɔ kasa bɛyɛ 2,600 mu, na wɔatintim mpempem pii.\nNsɛm a ɛwom no, yɛrennya no baabiara.\n1 Tesalonikafo 2:13\nOnyankopɔn na ɔma wɔkyerɛw Bible no.\nOnyankopɔn maa nnipa kyerɛw n’anom asɛm.\nNOKWASƐM 2: BIBLE NKƆMHYƐ YƐ NOKWARE\n‘Onyankopɔn ntumi nni atoro.’—Tito 1:2\nAdɛn nti na yebetumi de yɛn ho ato Bible so?\nBible kyerɛɛ ɔkwan a wɔbɛfa so asɛe Babilon mfe pii ansa na ɛreba mu.\nBible nkɔmhyɛ gu so ara reba mu.\nNea Bible aka sɛ ɛbɛba daakye nyinaa, yebetumi de yɛn ho ato so.\nNOKWASƐM 3: WƆDE BIBLE AMA YƐN SƐ ƐMMOA YƐN\n“Me Yehowa, mene wo Nyankopɔn, nea ɔkyerɛ wo ade a eye ma wo.”—Yesaia 48:17\nDɛn na woasua afa Bible ho?\nBible ka biribi fa abɔde ho a wuhu sɛ ɛda ne kwan mu.\nBible akyerɛwfo no kaa nokware.\nYesu kyerɛɛ nea yɛyɛ a yebenya anigye. Afei nso ɔkyerɛɛ sɛnea yɛne afoforo bɛtena kama, sɛnea yɛbɛbɔ mpae, ne adwene a ɛsɛ sɛ yenya wɔ sika ho.\nNOKWASƐM 4: BIBLE BETUMI ASESA W’ABRABƆ\n“Onyankopɔn asɛm wɔ nkwa, na tumi wɔ mu.”—Hebrifo 4:12\nDɛn na Onyankopɔn Asɛm betumi ayɛ ama wo?\nEbetumi ama woahu nea Onyankopɔn abɔ ne tirim sɛ ɔbɛyɛ.\nEbetumi aboa ma woahu sɛnea wote ankasa.\nEbetumi ama woahu nea Onyankopɔn pɛ sɛ woyɛ.\nOnyankopɔn pɛ sɛ wokenkan Bible, wusua, na woso mu yiye.\nYɛbɛyɛ dɛn atumi ahu paa sɛ yɛte nea Bible kyerɛkyerɛ no ase?


2. Korinter 10 LB - 2 Korintofo 10 AKCB\n1Me, Paulo a sɛ mewɔ mo nkyɛn a meyɛ mmerɛw, na sɛ minni mo nkyɛn nso a mewɔ akokoduru ma mo no, me na mitu saa fo yi. Mesrɛ wɔ me Kristo a ɔyɛ ɔyamyefo no din mu sɛ: 2Sɛ meba hɔ a monnhyɛ me mma menkasakasa mo anim. Minim yiye sɛ metumi anya akokoduru wɔ nnipa a wɔka se wiase adwene na yɛde di dwuma no no ho. 3Ɛyɛ nokware sɛ yɛte wiase, nanso yennyina wiase tumi so wɔ yɛn ko mu. 4Akode a yɛde ko no mfi wiase. Ɛyɛ Onyankopɔn akode a ano yɛ den a yebetumi de asɛe atamfo pampim a wɔabobɔ no. Yɛsɛe akyinnyehunu. 5Yɛsɛe akwanside biara a etia Onyankopɔn ho nimdeɛ no. Yɛto adwene biara nnareka ma wɔyɛ osetie ma Kristo. 6Sɛ mo setie wie pɛyɛ na obi san yɛ asoɔden wɔ ɔkwan biara so a, yɛbɛtwe nʼaso.\n7Sɛnea nneɛma te no ara na muhu. Obi wɔ hɔ a ɔkari ne ho ka se, ɔyɛ Kristo de ana? Onii no nkari ne ho bio nhwɛ, efisɛ yɛn nso yɛyɛ Kristo de sɛnea ɔno nso yɛ ne de no. 8Ɛnyɛ me aniwu sɛ aba sɛ mede tumi a Awurade de ama me sɛ memfa nhwɛ mo na munyin na memmfa nsɛe mo no bɛhoahoa me ho. 9Mempɛ sɛ modwene sɛ mede me nkrataa a makyerɛw mo no rehunahuna mo. 10Obi bɛka se, “Paulo nkrataa mu nsɛm no yɛ yaw nanso sɛ ɔba yɛn nkyɛn a, ɔyɛ bɔkɔɔ na ne nsɛm nso nka hwee!” 11Ɛsɛ sɛ saa onipa no te ne ho ase sɛ, nsonoe biara nna nsɛm a ɛwɔ yɛn nkrataa a yɛkyerɛw no bere a yenni mo nkyɛn no, ne nea sɛ yɛwɔ mo nkyɛn a yɛyɛ no mu.\n12Ɛyɛ nokware, yɛrentumi mfa yɛn ho ntoto wɔn a wɔfa wɔn ho sɛ wɔn asetena korɔn no ho. Saa nnipa no yɛ nkwaseafo! Wɔnam wɔn ho a wɔde toto wɔn ho wɔn ho so no bu wɔn ho atɛn. 13Yɛn de, yɛn ahohoahoa no ntra so bi. Yɛn ahohoahoa no ntra dwuma a Onyankopɔn atu yɛn sɛ yenni a mo mu adwumayɛ ka ho bi no so. 14Esiane sɛ mowɔ saa tebea no mu nti, yɛbaa mo nkyɛn bɛkaa Asɛmpa a ɛfa Kristo ho no a yɛantra. 15Eyi nti yɛmmfa adwuma a nkurɔfo ayɛ no nhoahoa yɛn ho te sɛ yɛn ara na yɛyɛe. Nea yɛrepɛ ne sɛ mo gyidi ase betim na anam so ama yɛatumi ayɛ mo mu adwuma a yɛntra baabi a Onyankopɔn ahyɛ no. 16Na yɛnam so atumi aka Asɛmpa wɔ aman afoforo so a yɛremfa adwuma a ɔfoforo ayɛ no nhoahoa yɛn ho. 17Kyerɛwsɛm no ka se, “Obiara a ɔpɛ sɛ ɔhoahoa ne ho no nhoahoa no wɔ ade a Awurade ayɛ mu.” 18Efisɛ ɛnyɛ ka a onipa bɛka ne ho asɛm pa no na ɛma Onyankopɔn gye no to mu, na mmom onipa a Onyankopɔn no ara bɛka ne ho asɛm pa no na ogye no to mu.\nAKCB : 2 Korintofo 10


Yohane Adiyisɛm 9 - Nkwa Asem (NA-TWI) | Biblica\nYohane Adiyisɛm 9 - Nkwa Asem (NA-TWI)\n1Afei ɔbɔfo a ɔto so anum no hyɛn ne torobɛnto. Mihuu nsoromma a watew fi soro abɛhwe asase so. Wɔmaa no ebun a ase nni awiei safe. 2 Nsoromma no buee ebun no, na wusiw kumɔnn fi mu sɛ fononoo kɛse bi, na wusiw no maa owia hann ne mframa a ɛwɔ hɔ no yɛɛ tumm.\nNA-TWI : Yohane Adiyisɛm 9


Ghana Ayekoo - HOT STORIES GHANA\nBismark Attobrah 1 year ago 5 min read\nƐbere bi ɛkɔbaa sɛ Nana Nyankopɔn de sika-kɔkɔɔ kukuo kɔsii kwaebrɛtuo bi mu maa mmoadoma nyinaa. Na Ɔsorosoro Hene no ankasa kaa sɛ ɔbɛhia ɔhoɔdenfoɔ a ɔwɔ mmoadoma no mu wɔ kwaeɛm’ hɔ na ɔde sika puduo yi ahyɛ nensa.\nƆbɔadeɛ no ano annsi mpo, na gyata sɔre bobɔɔm’ kaa sɛ: wo Nana Nyame, wo na wobɔɔ adeɛ nyinaa, sane bɔɔ yɛn mmoadoma nso. Wo na wonim ahoɔden a wode adua me mu. Na sɛ ɛkaa ɔhoɔdenfoɔ nkoaa na wohia de w’agyapadeɛ ahyɛ ne nsa deɛ a, ɛnneɛ, na woda-so hwehwɛ obi foforɔ? Sɛ ananse wɔ fie a, yɛbisa deɛ ɔtoo ntontan?\nGyata amfa ne mmobɔmu no apem mpo na sisire-kwabrafo sɔre gyinaa ne nan nnan so sei: birim!\nƆde setwerɛ ne nkekamu yii gyata ano sɛ: hwan nso ne wei deɛ? Sisire akyi ɔhoɔdenfoɔ bio ne hwan? Se-bɔfoɔ a se-bɔfoɔ, mmɔwrɛ a mmɔwrɛ, deɛ ɔnnsuro mmogya no ne me sisire-kwabrafo ntentam wɔ sika kukuo yi ho.\nMe rekasa yi na mmoadoma yi mu akyɛ mienu sei – tu!\nAbusua baako a, ɛfa gyina gyata akyi, ɛna ɛfa nso taa sisire akyi.\nAsoroboa mma du a, nnum wɔ gyata afa, saa ara nso na nnum a aka no nso wɔ sisire afa.\nƐnyɛ ade-foforɔ nsɔ wɔ wansane mma mu, adowa mma mu, kootoo mma mu, kɔkɔte mma mu, ɛna ɔtwee – agyanka nso ne ne mma mu saa ara.\nNa ani ayɛ – nyan. Gyata ate agyina, ahemham ayiyi ne mmɔwerɛ apiepie a, nese bɔfoɔ yi ayiyi sɛ nsankra – agyan anaa Filistini Goliati peaa.\nNa wohwɛ mfifire a ɛrebram sisire nso a na ɛrekame ayɛ sɛ ɔno deɛ mpo w’aboa ne-ho asene gyata mpo.\nOo, sɛ Nana Nyankopɔn bɛyɛ ntɔkwa ni agorɔ ni, ahyɛn n’abɛn sɛ wɔmfa akansie no nhyehyɛ soɔ no, na ahodenfoɔ mienu ti si anim’ dadaada – kimm!\nƐbaa saa no, wɔte gyinaaeɛ, hyɛɛ aseɛ totooeɛ.\nNɔkwasɛm ne sɛ: wɔn nyinaa yɛ benkuma, enti wɔn ntɔkwa no ayɛ benkufoɔ ntɔkwa. Wei nim sɛdeɛ ɔtumi to twɛde – wuo, ɛna oyi nso nim sɛdeɛ wɔma ne yɔnko to ampaho.\nWɔko-ko-ko-ko, na obiara ntumi mmfa ne yɔnko atikɔ nnka fam.\nNa ɛkɔbaa sɛ gyata piaa sisire, anka ne-to rekɔpem fam, ɔyɛɛ sɛ anka ɔde neho retwere dua-ahoma bi, oo, na ɔkwakuo ba baako de huu asane abɛtwe ahoma yi afiri hɔ.\nAnnte ɔkwakuo a ɔtɔ so mmienu a ɔtaa sisire akyi no dɛ. Ɔno nso bɔɔ no yrɛdɛdɛ sane kɔɔ Agya Bɔfoɔ akuraa kɔtuu gyetia. Ɔbɔɔ hŭŭ kaa ntam sɛ ɔbɛtwa ɛgya ato kwaeɛ no mu ahye no dwerɛbɛɛ.\nNkwaakuo nkaeɛ no nso a wɔdi gyata akyi no nso kaa sɛ: na hwan na ɔnnim deɛ ɛgya wɔ wɔ Agya Aɔfoɔ akuraa ase hɔ? Anni sima bi, na wɔn nso akɔtutu ngyetia a, kwaeɛ no ase nyinaa ayɛ kɔɔ-kɔɔ.\nNana Nyame a ɛnnyɛ ne tirimpɔ ne sɛ mmoadoma yi nko, nkum wɔnho, na mmom ɔrehwehwɛ ɔdɔ ne abadaayɛ a ɛwɔ n’abɔdeɛ tirim no, hwɛɛ deɛ adikanfoɔ a wɔrepere tumi no bɛyɛ.\nƆnkɔhwɛ a, na gyata ate agyina ama ne nsa so sɛ: makyi difoɔ, mo mfa mo ngyetia no nnu nsuo mo. Kwaeɛ wei na agye yɛn nyinaa. Sɛ ɛnnɛ, yɛde ɛgya to mu a, yɛn ankasa na yayɛ yɛnho dɔm.\nGyata asɛm yi tɔɔ asukɔtwea nsuo guu sisire-kwabrafo akoma so, ɛdwodwoo nabufuo ano. Na ɔno nso kaa sɛ: ɛtuo nkɔtwere deɛ ɛtwere. Ɛwɔm sɛ funtufunafu ne dɛnkyɛfunafu afu yɛ baako nso wɔredidi a na wɔ repre ɛnam tɛkyerɛma so dɛ nti, ɛnso sɛ wɔdi aduambɔne gu wɔn afu baako no mu a, ɛbɛbɔ nwom ma ɔmo asa wɔ dasuo mu a akra nyinaa adeda.\nƐnɛ na gyata adi kan ama ne nsa so sɛ ɔbɛdi yɛnso panin, me sisire mapene so ama no.\nNa mmom wɔ Nana Nyankopɔn anim na me reka saa asɛm yi, sɛ gyata ahunu sɛ mewɔ dɔm, ɛwɔ akyitaafoɔ sɛ ɔno ara, enti, ɔmfa wɔn nyinaa sɛ ne mma, ɛne ɔno nso nakyi – taafoɔ, na sɛ ɔde Nana Nyame sika no siesie neho a, ebi nso aso me ne me nkurofoɔ nso so.\nƐwɔm sɛ obi de nipa anim fɛreɛ bɛmene ntasuo deɛ, nanso ɔnnyɛ saa ara abrɛ a ɛyɛ awuduro na ɛhyɛ nanum’.\nGyata too nensa kyeaa sisire, wɔn mienu ka baree mu yɛɛ atuu, na Nana Nyankopɔn hyiraa sika-kɔkɔɔ no so maa mmoadoma no, na kwaeɛm’ hɔ bɛyɛɛ anigyie bea de bɛsi nnɛ yi.\nƐnɛ, Ɔpɛnima da a ɛtɔ so nkron wɔ mfeɛ mpem-mienu ne aduonu (9/12/2020) yi mu, Ghanaman asane akyerɛ wiase nyinaa sɛ yɛn na yɛhim ka-bi-ma-me-nka-bi frankaa wɔ Abibirem ha. Yɛkɔɔ abatoɔ mu nnanu a atwam’ yi, ɛkaa to-ne-abrɔ na Ghana asomdwie adwiri agu sɛ yɛn mfɛfoɔ wɔ aman bi so a ɛnɛ adane amanfo no.\nOsono Kokuroko ne Kyiniyɛ Akatamanso kɔɔ akansie, ɔman no mu kyɛɛ mienu sei etu.\nNyankopɔn adaworoma, wɔn a Ghana nkankɔ da wɔn akoma so, na wɔrehwehwɛ sɛ yɛbɛduru Bɔhyɛ Asaase noso dwoodwoo dee wɔnho gyee mu.\nƆmanpanin a na ɔdi Osono Kookuroko amanyɔkuo no anim no na abatoɔ baanodani no ama ne nsa so sɛ wadi nkunim. Ankane Ɔmanpanin Mahama a ɔdi Kyiniyɛ Akatamanso amanyɔkuo no anim no koo ɔkopa. Ɛnnɛ na annkɔ yie amma no, nanso, ɛsane sɛ Ghanaman asomdwie ho hia no nti, ɔbɛto nsa akyea deɛ wɔde Ghana akofena ahyɛ ne nsa no – Nana Akuffo Addo. Na mfeɛ nnan reba bio, yɛbɛsane ahwehwɛ deɛ yɛde Ghana agyapadeɛ bɛhyɛ ne nsa.\nGokafoɔ ka sɛ: Ɔsaman se ɛnyɛ ɛnɛ nkoaa ne anadwo.\nGhana adi nkunim!\nGhana Ayekoo !\nNyankopɔn nkɔso nhyira Ghanaman, na ɔma yɛn asomdwie yi ntena hɔ daa-daa afe-bɔɔ.\nƆtwerɛfoɔ no ne: Owura Kwasi Yeboah (Sir Lord)\nPrevious NPP Loyal Ladies Congratulates Nana Addo Dankwa Akufo Addo\nNext Full Text: Jean Mensa’s declaration of 2020 presidential election results